کوردستان لێرە و لەوێ و لەھیچ شوێنێک نیە!\nErbil 29°C شەممە 21 ئایار 12:34\n2022/05/14 13:25 د\nبەدرێژایی مێژوو: خەڵکی تر ئینکاریان لەبوونی کوردستان کردوە، ئەوان بەناوی کوردستان ناڕەحەت دەبن، لەمەریخەوە وڵاتێک ھەبێت بەناوی کوردستان لەزەویەوە ھێرش دەکەنە سەری بە مەریخەوە لەناوی دەبەن! لە خەیاڵداش نایانەوێت بیر لەوە بکەنەوە کە خاکێک ھەیە بەناوی کوردستان بۆ ئەوەی ھۆش و بیریان ئازاریان پێ نەگات.\nجارێک ئەردوغان وتی: شوێنێک نیە لە ھەموو تورکیا بەناوی کوردستان، ئەوانەی کوردستانیان دەوێت با تورکیا بەجێبێلن بچنە شیمالی عێراق، دەڵێن لەوێ کوردستان ھەیە. گەر نا لای ئێمە ھیچ کوردستانێک نیە. ئەو قسەیەی ئەردوغان بۆ ھەموو دەسەڵاتدارانی پارچەکانی تری کوردستان ڕاستە، کە لای ھەر چوار داگیرکاری کوردستان شتێک نیە بەناوی کوردستان، ئەو ھەرێمە کوردستانەی لە عێراقیش ھەیە و تا ئێستا ماوتەوە بەھۆی مەلەفی نەوتە.\nلە دێر زەمانەوە خەڵکی گوندێک ھیچیان زەوی و موڵک و سەروەت و سامانیان نەبوو، ھەمو خەڵکی گوند بێبەرامبەر بۆ ئاغاکەیان کاریان دەکرد لە پێناو ئەوەی سکیان تێر بێت، تەنھا پیرە پیاوێک نەبێت چەند پارچە زێڕ و زیوێکی ھەبوو کە شاردبۆیەوە بۆ ئەوەی ئاغا پێی نەزانێت، ئەو پیرە پیاوە کە نەخۆش بوو زانی کۆتا ڕۆژەکانیەتی، بانگی ھەردوو کوڕەکەی کرد پێی وت کوڕەکانم من وا دەمرم چەند زێرو زیوێکم ھەیە ھەردوکتان دوای مردنی من لەسەرخۆتان دابەشی بکەن، کاتێک پیاوەکە مرد کوڕەکانی لەسەر ئەو زێڕانە شەڕیان کرد ھەریەکەیان دەیان وت دەبێت بەشی من زیاتر بێت چەند ڕۆژێک هەر شەر و دەمەقاڵەیان بوو نەگەیشتن بەھیچ ئەنجامێک بڕیاریان دا بچنە لای ئاغاکەیان ئەم کێشەیەیان بۆ چارەسەر بکات.\nئاغا چی کێشەتان ھەیە ؟\nھەردو کوڕەکە ئاغا بابمان چەند زێڕ و زیوێکی لەدوای خۆی بۆمان جێ ھێشتوە چەند ڕۆژە ناتوانین زێر و زیوەکان لەسەر خۆمان دابەش بکەین! ھاتینە خزمەتی جەنابت کە گەورە و دادوەری ئێمەی، کە دادگای تۆ دادپەروەرینە لەسەر زەوی بۆ ئەوەی چارەیەکمان بۆ بدۆزیەوە.\nئاغا چما بابتان زێڕیشی ھەبووە نەم زانیوە! کوا بیھێنن ئەو زێڕانە، کەمن ھەبم چۆن ئێوە ھەست بەھەبونی خۆتان دەکەن ببن بەخاوەنی زێڕ و زیو! ھەموو موڵک و سەروەتی ژێر زەوی و سەر زەوی ئەم گوندەیە ھی منن، چیتان دەوێت من سکتان تێر دەکەم ئەگەر ناڕازیشن لە گوندی من بڕۆن یان ئەم گوندە دەفرۆشم کە ئاغایەکی تر ھات سکیشتان تێر ناکات!\nھەردوو کوڕەکە وتیان ئاغا ببورە تاوانی باوکمان بوو نەک ھی ئێمە، زێڕ و ھەر شتێکی باشە شایەنی تۆیە تەنھا دەستی جەنابت لەسەر سەرمان بێت ھیچی ترمان ناوێت .\nداگیرکارانی کوردستانیش ھەر وەکو ئاغا دەڵێن تا ئێمە ھەبین چۆن کورد ھەست بەھەبونی خۆیان دەکەن تا مەلەفی نەوت بەدەستیانەوە بێت، گەر مەلەفی نەوت ھەر بەدەستیانەە ماوە، ڕۆژگارێک دێت خۆیان خۆیان بەڕێوە دەبەن، لە ژێر دەستمان نامێنن! کوردستان دێنە بونەوە، کە ئەوان بەناوی کوردستان ناڕەحەت دەبن، ئەوجا کە کوردستان بێتە بون بەرگەی ناگرن، لەونادەچن ھەم خۆیان ھەم ئیمپراتۆریەت و مەملەکەت و دەوڵەتی ئەوان کەسەدان ساڵە لەسەر نەفەسی کورد دانراون.\nئەوەی بە بەعس نەکرا شیعە دەیەوێت تەواوی بکات، حوکمڕانی ئاغا بەسەر کوردەوە بسەپێنن!\nکە گەورەترین بەربەست بۆیان مەلەفی نەوتە ھەموو پیلانێک دادەنێن، جارێک بە داعشەوە و جارێک بە میلشیایەکانەوە ھێرش دەکەن، ئێشتاش بە دادگاوە دەیگرن، ھەموو جاریش لەناوخۆ لەڕێگای ھەموو ئەوانەی لەعێراقیەکان عێراقچیترن بەکرێ دەگرن بۆ ئەوەی مەلەفی نەوت لەدەست کوردەوە دەربھێنن، چیتر شتێک نەمێنێت بەدەست کوردەوە بەرگری لەبونی خۆیان بکەن، ئەمەش دەبێتە سەرەتایەک بۆ وەرگرتنی ھەموو مافەکانی تر، دوای مەلەفی نەوت نانی کورد دەچێتە قورگی شێرەوە کەبرسیە بەخوێنی کورد بۆتێرکردنی سکی الاکراد بەقسەی ئەوان مەرجی تر بەدڵی خۆیان زیاد دەکەن، نەک ھەر دان بەفیدراڵی نانێن مافی ئۆتۆنۆمیش بەکورد حەرام و قەدەغە دەکەن. کانتۆن و پارێزگاش بەناوی کوردەوە ناھێڵن!\nکە مەلەفی نەوت نەماو ئەوکات دەڵێن ھێزێک نیە بەناوی پێشمەرگە دەبێت ھەڵبوەشێتەوە لەعێراق تەنھا یەک سوپای دەبێت ھەر شارێکی کوردی موفەوەز شەماڵێک دەبێتە حاکمی شار بڕیاری کۆتایی لە حسن پلایسێک وەردەگرێت!\nنابێت لەسەر ھیچ لافیتەیەکی دەزگای حکومی بە کوردی بنوسرێت ناوی شارەکان لە جیاتی ھەولێر و سلێمانی دەکرێنە اربیل و سلیمانیة! زمانی کوردی بەفەرمی قەدەغەدەکرێت تەنھا دەبێتە زمانی کوچە و کۆڵانەکان ئەویش بە نھێنی و کوردیەکی پڕ لە عەرەبی و ئێرانی و تورکی پێی قسە دەکەن!\nئیشیان بەئاڵای حیزب نابێت چونکە حسابی بۆ ناکرێت بەڵام ھەر لە سەرەتاوە ئاڵای کوردستان قەدەغە دەکەن ھەڵبکرێت دەڵێن لە عێراق تەنھا یەک ئاڵا ھەیە تەنھا ئاڵای عێراق ڕێگەپێدراوە ھەڵبکرێت! اکرادەکان تەنھا بۆ بەرژەوندی خۆیان وەکو چەتە بەکاردەھێنن دەبنە غولامی غولامەکان بەتایبەتی لەشەڕی نێوان ئەمریکا و ئێران لە عێراقدا بەکار دەھێنن.\nھەر کە کورد خۆی ناڕازیکرد منەتی بەسەرەوە دەکەن دەڵێن چیتان دەوێت سکی ئێوە تێر دەکەین نانتان پێ دەدەین، کە ئێمە ھەبین چۆن ھەست بەھەبونی خۆتان دەکەن ببن بەخاوەنی مافی خۆتان ببن بەنەتەوەیەکی جیاواز لە ئێمە! ناڕازین لە عێراقی ئێمە دەربچن بڕۆن لەژێر حوکمڕانی بەشار ئەسەد یان ئەردوغان لێرە پرسێک نیە بەناوی کورد و کوردستان بڕۆن بۆ لای ئەوان با کوردستان پێتان بدات، کە نە لای ئەوان نە لای ئەمانە نە ھیچ شوێنێک قەت کوردستان نەبووە.


ئایا خواردنی بامێ باشە بۆ ئێسک و جومگە و زیادبوونی لینجی جومگەکان ؟\n08:49 - 08/05/2020\nد.هه‌ڤین که‌مال پسپۆڕ له زانستی ئازار و به‌نج شاره‌زا له چاره‌سه‌ری فه‌قه‌رات و نه‌خۆشی جومگه‌کان بابەتێکی لەسەر سودەکانی بامێ نوسیوە و ڕایگەیاندوە ھیچ توێژینەوەیەک و بەڵگەیەکی زانستی نیە کە پێمانبڵێ بامێ لینجی لە جومگەکاندا زیاد دەکات یاخود ئازارشکینە سروشتیەکانی ناو لەشی مرۆڤ تەحفیز دەکات و ئازار دەشکێنێت.\nبەڵام ئەو پسپۆڕە لە بابەتەکەیدا ژمارەیەک سودی بامێی باس کردوە کە ئەمانەن:\nسەبارەت بە بامێ کەبەئینگلیزی (okra) و (lady's finger) یشی پێدەوترێت . لەحەوت خاڵدا دەتوانین سوودە خۆراکیەکانی کۆبکەینەوە :\n١- یەکێکە لەو ڕووەکانەی کەڕێژەیەکی زۆر لەڤیتامین سی(c) و ئەی (A) ى تیادایە لەگەڵ ڤیتامین (b6) و ڤیتامین (k1) . کەئەمانە کاریگەریەکی باشیان ھەیە لەسەر کۆئەندامی بەرگری مرۆڤ و ڤیتامین (k1) کاریگەری ھەیە لەسەر مەینی خوێن . ھەروەھا ڕێژەیەکی باش مەگنیسێۆم و فۆلەت و فایبەری تیادایە . ئەوەی بامێ جیادەکاتەوە لە سەوزەو میوەکانی تر ، ئەوەیە کە جۆرێک لە پرۆتینی تیادایەو ھەروەھا بە ڕێژەیەکی زۆریش _دژە ئۆکسیدەکان_ کە کاریگەرییان ھەیە لەسەر تەندروستی ئێسک و ماسولکەکان و بە گشتی ھەوکردن کەمدەکەنەوە لە جومگەکاندا .\n٢- ڕێژەیەکی زۆر دژە ئۆکسیدی تیادایە:\nسەرەکیترینیان ناوی (پۆلی فینۆڵ )ە،کەکاریگەری ھەیە لەسەر تەندروستی دڵ و جەڵتە کەمدەکاتەوە، ھەروەھا ئەم دژە ئۆکسیدە توانای چوونە ناو خانەکانی مێشکی ھەیەو پارێزگاری مێشک دەکات لە ھەوکردن ،ھەروەھا لە نەخۆشیەکانی پیری و بیرچوونەوەو ئەلزھایمەر دەتپارێزێت .\n٣- ڕێژەی کۆلیسترۆڵ دادەبەزێنێت :\nئەو ماددە خەستە لینجەی لەناو بامێ دا ھەیە پێی دەوترێت (mucilage) کەتوانای یەکگرتنی ھەیە لەگەڵ کۆلیستڕۆڵ لە گەدەو ڕیخۆڵەکاندا و ناھێڵێت ھەڵمژرێت لە ڕیخۆڵەکاندا و وەک پاشەڕۆ دەکرێتە دەرەوەی لەش.\n٤- دژە شێرپەنجە :\nبامێ جۆرێک لە پرۆتینی تیادایە کەپێی دەوترێت (لیکتین )، کەھەندێک توێژینەوە دەڵێن ڕێگری دەکات لە زیادکردنی خانەی شێرپەنجەیی لە مرۆڤدا ، لەتوێژینەوەیەکدا لەسەر شێرپەنجەی مەمک ، بینراوە بە ڕێژەی ٦٣٪ ڕێگری کردووە لە گەشەی خانە شێرپەنجەییەکان .\n٥- کاریگەری لەسەر ڕێژەی شەکر لەخوێندا :\nھەندێک توێژینەوە دەڵێن کە ڕێژەی ھەڵمژینی شەکر لە گەدە و ڕێخۆڵەکان کەمدەکاتەوە، ھەر بۆیە ڕێژەی شەکر لە لەشدا کەمدەبێتەوە . ھەندێک توێژینەوەی تریش دەڵێن لەگەڵ دەرمانی (میتفۆرمین ) کە یەکێکە لە دەرمانەکانی نەخۆشی شەکرە کارلێک دەکەن ،بۆیە باشترە لەگەڵ یەکدا نەخورێن .\n٦- سوودی لەژنی دووگیاندا :\nلەبەرئەوەی ڕێژەیەکی زۆری لە _فۆلەت _ کە ڤیتامین (b9) ە تیایدایە . کاریگەرییەکی باشی ھەیە لەسەر دروستبوونی کۆئەندامی دەمار لە منداڵدا .\n٧- بەکارھێنانی ئاسانەو بە ڕێگایەکی ئاسان دەتوانیت زیادی کەیت بۆ ژەمەکانت، دەتوانیت بە سەوزی بیخۆیت یان زیادی کەیت بۆ زەڵاتەکەت ، دەشتوانیت بە کوڵاوی و بەشلە بیخۆیت .\nھیچ توێژینەوەیەک و بەڵگەیەکی زانستی نیە کە پێمانبڵێ بامێ لینجی لە جومگەکاندا زیاد دەکات یاخود ئازارشکینە سروشتیەکانی ناو لەشی مرۆڤ تەحفیز دەکات و ئازار دەشکێنێت ، بەڵام بەگشتی بەھۆی بەھا خۆراکیەکانیەوە سوودی ھەیە بۆ تەندروستی ماسولکەو ئێسک.\nڕێگایەکی ئاسان بۆ بەکارھێنانی بامێ ڕۆژانە : (٣-٥) دانە بامێ کاڵ جوان بشۆرەوە، سەرەکانی ببڕەو بەدرێژی درزی تێبکە و بیکوڵێنە لە نیو لتر ئاودا ، داینێ تا شەو بەسەریا تێدەپەڕێت و بۆ بەیانی بامیەکە بخۆ و ئاوەکەشی بخۆرەوە .\nلەوانەیە ئەم ڕێگایە تامی خۆشنەبێت ، بەڵام یەکێکە لە تەندروسترین ڕێگاکان بۆ خواردنی کە د. گریشنا نایەر ئامۆژگاریمان دەکات پێی ، کەخۆی پسپۆڕی خۆراک و ڕووەکزانی یە.\n8585 جار خوێندراوەتەوە


مەسعوود بارزانی: ئێران و سەردار شەهید "قاسم سولەیمانی" پێشەنگی خەباتی دژی داعش بوون - SAHAR KURDISH (Sorani)\nمەسعوود بارزانی: ئێران و سەردار شەهید "قاسم سولەیمانی" پێشەنگی خەباتی دژی داعش بوون\nنیسان 12, 2020 19:06 Asia/Tehran\nسەرداری ژەنەراڵ "قاسم سولەیمانی" فەرماندەری هێزی قودسی سوپای پاسدارانی شۆڕشی ئیسلامی کە لە پەلاماری ئاسمانیی هێزەکانی دەسدرێژکار و تیرۆریستیی ئەمریکایی لە نزیکی فڕۆکەخانەی بەغدای پێتەختی ئێراق شەهید بوو.\nسەرۆکی پارتی رۆژی هەینی لە دیمانەیەکدا لە گەڵ کەناڵی ئێم بی سی گوتی ، ئێران و شەهید سەردار سلێمانی فەرماندەری فەیلەقی قودسی سپای پاسداران یەکەم کەسانێک بوون کە یارمەتیی هەرێمی کوردستانیاندا لە خەباتی دژی گروپی تیرۆریستیی داعش .\nشەهید "قاسم سولەیمانی" هێمای بەرەنگاربوونەوەی ئیستیکبارە\nمەسعود بارزانی لەم دیمانەیەدا گوتیشی ، لە رۆژانی سەرەتای پەلاماری داعش بۆسەر عێراق و نزیکبوونەوەی لە هەرێمی کوردستان ، شەهید سلێمانی یەکەم کەس بوو کەوا پێوەندی بەوەوە کرد و ئامادەیی خۆی بۆ هاوکاری کردنی راگەیاند .\nبارزانی گوتیشی ، رۆژی دوای پێوەندیەکە،کۆماری ئیسلامی ئێران دوو فڕۆکەی پڕ لە چەکەمەنیی ناردە هەرێمی کوردستان .\nئەوە جاری یەکەم نیە کە مەسعوود بارزانی ئاماژە دەکاتە ڕۆڵی پێشەنگانەی و دەسپێشخەرانەی شەهید سولەیمانی لە پێناو پاڵپشتی لە هەرێمی کوردستانی عێراق لە پێناو خەباتی دژی داعش. مەسعوود بارزانی پێشتریش لە وتووێژێکدا لەگەڵ ڕۆژنامەیێکی تورکی گوتبووی: هەمووان ئاگادارن کە داعش گەیشتبووە دەروازەی هەولێر و شار لە سەروبەندی داگیر کراندا بوو. من لە پاش پەلاماری داعش، پەیوەندیم بە ئەمریکیەکان، تورکەکان، ئینگلیز، فەڕەنسا و تەنانەت سەعوودیەکانیشەوە کرد کەچی هەموو کاربەدەستانی ئەو وڵاتانە لە وڵامدا گوتیان کە جارێ ناتوانن هیچ جۆرە یارمەتیەکمان بدەنێ. من خێرا پەیوەندیم بە کاربەدەستانی ئێرانیەوە کرد و بە ڕاشکاوی پێم وتن ئەوە شار خەریکە دەکەوێ ئەگەر پێتان ناکرێ یارمەتیمان بدەن با ئێمە شار چۆڵ بکەین. ئێرانیەکان دەسبەجێ ڕەقەم تەلەفوونی حاجی قاسم سلێمانیان پێ دام، لەپاش پەیوەندیەکەی من، بەیانی ڕۆژی دواتر، حاجی قاسم لەگەڵ هێزە تایبەتەکەی لە هەولێردا بوون.\nخاڵی گرینگی قسەکانی مەسعوود بارزانی ئەوەیە کە ئەم وتانەی لە وتووێژ لەگەڵ کەناڵی سەعوودیی ئێـم بی سیدا وتووە. عەرەبستانی سەعوودی لە ماوەی ئەم ساڵانەی دواییدا هاولایەن لەگەڵ سیاسەتەکانی ئەمریکا، کۆماری ئیسلامی ئێرانی بە وەدی‌ێنانی ناهێمنی و ناپاوەجێی لە ناوچەکەدا تۆمەتبار کردووە. ئێستا بارزانی لە وتووێژ لەگەڵ کەناڵێکی سەعوودی، پێداگری کردووە لەسەر ڕۆڵی کارئامەی ئێران لە پێناو خەباتی دژی تیرۆریزمی داعشیدا.\nوتەکانی مەسعوود بارزانی لەمەڕ ڕۆڵی گرینگ و دەسپێشخەرانەی شەهید سلێمانی لە پێناو خەباتی دژی داعش لە هەرێم، ئەوە دەسەلمێنێ کە یەکەم ئەمریکا بە تیرۆر کردنی سەردار سلێمانی تووشی کەتن و جینایەتێکی گەورە بووە و دووەمیش بانگەشەی ئەمریکا لە پەیوەندی لەگەڵ خەباتی دژی تیرۆریزم، لە بنەڕەتدا بانگەشەیێکی پڕوپووچە.\nشەهید سلێمانی و کۆماری ئیسلامی ئێران لەحاڵێکدا بوونە پێشەنگی پاڵپشتی لە هەرێم، لە پەیوەندی لەگەڵ خەباتی دژی داعش کە ئەمریکا و دەسەڵاتدارانی ڕۆژئاوایی خۆیان بواردبوو لە یارمەتیدانی هەولێر. ئەمڕۆکە تاقمە خۆڕاگریەکان و بەشێکی هەرە زۆری گەلی عێراق بە ئاگاداربوونەوە لەوەی کە ئەمریکا وەکوو ئامرازێک لە داعش دەڕوانێت و بۆ مانەوەی لە عێراقدا بەهرەی لێ وەردەگرێت، پێداگری دەکەن لەسەر پێویستیی وەدەرنانی هێزە سەربازیە ئەمریکیەکان لە وڵاتەکەیان.\nسەردار سلێمانی و ژمارێک لە هاوڕێیانی سەر لە بەیانیی رۆژی هەینی سێی ژانیڤەریی 2020 بە هۆی پەلاماری ئاسمانیی هێزە دەسدرێژکارە ئەمریکیەکان لە نزیک فڕۆکەخانەی بەغدای پێتەختی عێراق شەهید کران .\nشەهید سەرداری ژەنەراڵ "قاسم سولەیمانی" فەرماندەری هێزی قودسی سوپای پاسدارانی شۆڕشی ئیسلامی لەگەڵ شەهید "ئەبوومەهدی موهەندیس" جێگری سەرۆکی هێزەکانی حەشدی شەعبی\nسەردار سلێمانی لە ناوچەی رۆژاوای ئاسیادا لە کەسایەتیە دیارەکانی خەباتی دژی گروپە تەکفیریە تیرۆریستەکان و لەوانە داعش بوو.


شیعری ژمارە ١٨٥\nدڵبەری من کە ئینقیلابی کرد،\nکوا خەتای کردووە؟ سەوابی کرد!\nکه نیقابی لە سەر جەبین لابرد،\nله دڵی عاشقان کەبابی کرد\nکه به عیشوە هەڵیبڕی چاوی\nگۆشماڵێکی ئافتابی کرد\nبۆیه قەت نەسرەوت به ڕۆژ و شەو\nله هەموو کار و خورد و خوابی کرد\nهەر له مەشریق هەتاکوو ڕۆژئاوا\nتووشی سەد مەخسەره و عەزابی کرد\nقاسیدێ هاته لام و ئەم قەزیەی\nپێ‌بوو، چابوو به دڵ خیتابی کرد!\nهەر دڵێ موبتەلا و مەفتوونە\nبه سەعادەت هەمیشه مەقروونە\nئەی جەماڵت کەماڵی کیشوەری عیشق!\nقەد و باڵات بەڕاست، مەسدەری عیشق\nخەت‌وخاڵی جوان و بێ‌عەیبت\nلە سەر و ڕووته، بۆته زیوەری عیشق\nئەی له بەحری سرشکی دیدەیی من!\nیادی ڕووی جوانی تۆیه گەوهەری عیشق\nبەحسی حوسن و جەماڵی تۆ، چاوم!\nنووسراوه به خوێن له دەفتەری عیشق\nیادی ڕووی تۆ دەکەم کەوا دەگریم\nدەڕژێنم به عەینی جەوهەری عیشق\nدێته لام دڵبەرێ به تەننازی\nئەم قسەم پێ‌دەڵێ له مەحزەری عیشق:\nخوێندی تەیری دڵم تەرانەیی عیشق\nزەمزەمەی دا به داو و دانەیی عیشق\nهەمهەمێکی غەریبی بەرپا کرد\nله دەروبان و کونجی لانەیی عیشق\nبێ‌پەڕ و باڵ و لائوبالی ما\nوەکوو من هاته گوێسوانەیی عیشق\nوەختەبوو بەروەبێ، دڵم گرتی\nبردیەوه بۆ قومارخانەیی عیشق\nسەد کەڕەت ماڵی تەیری دڵ ئاوا!\nئەوه مەحرەم به ئاشیانەیی عیشق\nبانگ دەکا زۆر به سۆزی دڵ: هەرچەند\nبێ‌نەسیبم له ئاستانەیی عیشق\nئەی خەیاڵت هەمیشه مەحرەمی دڵ!\nلێوی لەعلت نگین و خاتەمی دڵ!\nزیکری نێوت ئەنیس و موونسی ڕۆح\nیادی ڕووته ڕەفیق و هەمدەمی دڵ\nتاری زولفت ئەگەر بە دەس بێنم\nمووبەموو بۆت بەیان دەکەم خەمی دڵ\nتۆ دەزانی چلۆنه ئاوی حەیات؟\nقەترەیێکی کەمه له شەونەمی دڵ\nدەردی عیشقی تۆ عەینی دەرمانە\nزامی دووریته ئەسڵی مەڵحەمی دڵ\nدڵی من گەرچی موبتەلایه، بەڵام\nئەم قسه خۆشەیه موسەلـلەمی دڵ:\nئەشکەکەم سوحبەتی به جەیحوون کرد\nعیشقەکەم ڕەخنەیی له گەردوون کرد\nلەیلییەک لەم زەمانه پەیدا بوو\nعالەمێکی به غەمزه مەجنوون کرد\nلەف و نەشرم هەموو موشەووەش بوو\nعیشقی ئەو هات و تەبعی مەوزوون کرد\nبه خەمی توڕڕەیی پەرێشانی\nدڵی جەمعێکی شێت و مەفتوون کرد\nعەقڕەبی ئەگریجەی لە بەر حوکمی\nهەموو عوششاقی مات و مەحزوون کرد\nهاتفێ ئەم قسەی له دڵ‌دا بوو\nهات و فەرمووی و ئەمنی مەمنوون کرد:\nلەو دەمەی ماچی لێوی پەیدا بوو\nتوتیی تەبعی دڵ شەکەرخا بوو\nتۆ دەزانی "ئیمامی"! دڵبەری تۆ\nوەک دەڵێن زۆر به ئاڵ‌وواڵا بوو\nخەیمه و بارەگای له مڵکی دڵ\nهەڵدەدا، بۆیه عەقڵی شەیدا بوو\nبۆیه قەیسی فەقیر و ماڵ‌کاول\nدڵ‌پەرێشان و ڕوو له سەحرا بوو\nکه له نێرگس دەپرسی، سەیری دەکرد\nوەک وەنەوشه ملی شکا، چا بوو!\nشەو لە کاتی بەیان، دەمی سەحەری\nئەم حەدیسه شەریفه ئینشا بوو:\nگەردیگلان، ١٣١٧ی هەتاوی\n(لاپەڕە١٣٥ تا ١٣٨ ی چاپی ئەنیسی و ٢٨٠ تا ٢٨٣ ی چاپی جەعفەر)\nعینوانی شیعرەکە لە هەردوو چاپدا وەک یەکە و لە تەمەنی ٣٥ ساڵیی شاعیردا گوتراوە. \nتەڕجیع بەند پێکهاتەی چەند غەزەل یان مەسنەوییە، بە کێش و سەروای هاوچەشن یان جیاوازەوە کە یەک فەرد لە کۆتایی هەموو فەردەکاندا دێت و ئەو فەردە نەگؤڕە واتە عەینوبیللا لە هەموویاندا وەک یەک دووپات دەبێتەوە. بەو فەردە دەگوترێت تەرجیع و سەروای لەگەڵ سەروای غەزەلەکاندا یەک نییە بەڵام لەگەڵیاندا هاوکێشە.\nناوەرۆکی شیعرەکە غەرامییە، بەڵام بە وردبوونەوەی زیاتر، ئەگەری ئەوە سەر هەڵدەدات کە لە نەعتی پێغەمبەری ئیسلامدا گوترابێت. ئەو شێوە پێداهەڵگوتنە بە پێغەمبەری ئیسلامدا نموونەی لە ئەدەبی کوردیدا گەلێک زۆرە. هۆکار بۆ ئەو بۆچوونە ئەوەیە کە تەرجیع واتە فەردی دووپات کراوەی کۆتایی هەموو بەشەکان "حدیث نبوی"یە و ئەوەش بە ڕاشکاوی لە دوایین دوو فەردی شیعرەکەدا گوتراوە:\n"شەو لە کاتی بەیان، دەمی سەحەری / ئەم حەدیسە شەریفە ئینشا بوو:\nهەردڵێ موبتەلا و مەفتوونە / بە سەعادەت هەمیشە مەقروونە".\nبەداخەوە من عەرەبی ئەو حەدیسە نازانم.\nکە وابوو، "دڵبەری من" دەبێ پێغەمبەری ئیسلام و ئینقیلاب کردنەکەشی دەبێ داهێنانی ئایینی ئیسلام بێت.\nبەڵام لە عەینی کاتدا کاتی خوێندنەوەی شیعرەکە، خوێنەر بە تەواوەتی خۆی لە بەرانبەر هەندێک چەمکی عاشقانەدا دەبینێت کە ئەستەمە بە ئایین یان پیاوێک و پێغەمبەرێکەوە پەیوەندی بدرێت. من باسەکە کراوە ڕادەگرم و خوێنەر دەتوانێت بۆ خۆی یەکلایی بکاتەوە و بزانێ ئایا وەک شیعری غەرامی وەریدەگرێت یان بە شێوە نەعتێکی سۆفییانەی پێغەمبەری دەزانێت.\nسەواب: 'صواب' ی عەرەبییە نەک 'ثواب'. بە واتای ڕاست و دروست.\nکەباب کردن: واتای برژاندنی گۆشت و دروست کردنی کەبابی هەیە.\nگۆشماڵ: فارسییە بە مەعنای گوێ بادان و سزادانی کەسێک: بریقەی چاوی لە تیشکی هەتاویش زیاتر بوو.\nنەسرەوتن: هەدا نەدان، ڕانەوەستان\nخورد و خواب: فارسییە، بەواتای خواردن و خەوتن\nلە خورد و خواب کردن: بێ بەش کردن لە خواردن و خەوتن.\nمەخسەرە: جێی گاڵتەی خەڵک، بە کوردیکراوی وشەێ عەرەبی مەسخەرەیە و لە چاپی جەعفەردا وەک مەخسەرە هاتووە.\nقاسیدێ هاتە لام: کێیە ئەو قاسیدە. بە ئەگەری زۆر کەسێکی وا بوونی نەبووە و هەر خەیاڵی شاعیرانەی ئاوات خوڵقاندوویەتی.\nقەزییە: بابەت، مەوزووع، ڕووداو. من بۆ پاراستنی کێشی شیعرەکە، بە شێوەی "قەزیە" م نووسیوە.\nموبتەلا: گیرۆدە، پێوەبوو\nکیشوەر: لە فارسیدا وڵاتێکی خاوەن دەوڵەتی سەربەخۆیە بەڵام لەم دواییانەدا لە باشووری کوردستان واتای 'قاڕڕە'ی پێدراوە کە زۆر وێچوو نییە.\nتەننازی: ناز و غەمزە کردن\nتەڕانە: گۆرانی، ئاواز. فارسییە\nهەمهەم: هەمهەمەی فارسی بە واتای دەنگ و سەدایەکی تێکەڵاوی چەند شتە کە باش لێک جیا نەکرێنەوە.\nلائوبالی: بە عەرەبی واتای 'ناترسم'ی هەیە و 'ڕستەی فعلیە'یە، بەڵام لەفارسیدا واتای کەسێکی نەترس و گوێنەدەر دەدات، کە سیفەتێکی سەلبییە.\nگوێسوانە: لێواری سەربانی تەختی ماڵان.\nوەختەبوو: لەوانە بوو، ئەگەری هەبوو.\nبەروەبێ: بکەوێتە خوارەوە. نیاز لە تەیری دڵی شاعیرە\nخاتەم: نقێمی سەر ئەنگوستیلەیە کە هەندێک جار شاهان و گەورەگەوران وەک مۆر و شەقڵی خۆیان کەڵکیان لێ وەرگرتووە.\nئەنیس: هاودەم و هاونشین، عەرەبییە\nمونس: هاودەم و هاونشین،. عەرەبییە\nموسەلـلەم: شتێک کە جێگەی دڵنیایی بێت و گومانی لەسەر نەبێت.\nجەیحوون: ڕووبارێک کە لە باکووری ڕۆژهەڵاتی ئێران بەناو چوار وڵاتی ئەفغانستان و تاجیکستان و ئوزبەکستان و تورکمەنستاندا تێپەڕ دەبێت.\nڕەخنە: ئەوە ڕەخنەی فارسییە بە واتای نفووز کردن و خزانە ناو شتێکەوە. جیاوازە لە ڕەخنەی کوردی بە واتای نەقد کردن.\nلەف و نەشر: لەف بە شەددی فاء بە واتای پێچانەوە و نەشر بە واتای بڵاو کردنەوەیە. سەنعەتێکی هونەری شیعری کلاسیکە و دوو جۆری هەن: موڕەتتەب و موشەووەش:\nلف و نشر مرتب آنرا دان / کە دوو لفظ آورند و دو معنی\nلفظ اول بە معنی اول / لفظ دوم بە معنی ثانی\nلف و نشر مشوش آنرا دان / کە دولفظ آورند و دو معنی\nلفظ دوم بە معنی اول / لفظ اول بە معنی ثانی\nدەگوترێت یەک لە باشترین لف و نشرەکانی ناو شیعری فارسی ئەو دوو فەردەی فیردەوسی بن کە تێیدا چوار ئامێری شەڕی لەگەڵ چوار ئەندامی لەشی دوژمن و چوار کرداری ناو مەیدانی شەڕ، پێکەوە هێناوە و لف ونشری مورەتتەبی پێ دروست کردوون:\n"بە روز نبرد آن یل ارجمند / بە شمشیر و خنجر، بە گرز و کمند\nبرید و درید و شکست و ببست / یلان را سر و سینە و پا و دست!"\nموشەووەش: تێکچوو، ناڕێک\nتووڕەیی پەرێشانی: ڕوون نییە چین و بۆچی بەشوێن یەکتردا هاتوون. واهەیە ئەگەر واوێکی عەتفیان لە نێواندا بوایە، واتایەکی ڕوونتریان بدایەتەوە.\nعەقڕەب: دووپشک؛ زوڵفی لوول و بادراوی یار لە ئەدەبی کلاسیکدا بەو دووپشکە شوبهێنراوە کە پێوە دەدات.\nئەگریجە: بەشێک لە زولفی یار کە بە لاجانگدا دێتە خوارێ و هەڵدەگەڕێتەوە سەرێ. تورکییە. ئەگری واتە خوار.\nپەیدا بوو: ماچی لێو پەیدا بوون زۆر تەعبیرێکی سەمەرەیە. ماچ چۆن پەیدا دەبێت؟ تۆ بڵێی وشەکان نەگۆڕابێتن؟\nشەکەرخا: خائیدن یان خاییدن لە فارسیدا واتای کرۆشتن و جوونی شتێک بە ددان دەداتەوە. شەککەرخای فارسی بە کەسانێک دەگوترێت کە ڕاوێژی دەمیان خۆش بێت و قسەی شیرین و جوان بکەن. باڵندەی تووتیش کە قسەی شیرین دەکات بە شەکەرخا دەناسرێت: "جواب تلخ میزیبد لب لعل شکرخا را" (حافزی شیرازی)\nئیمامی: نازناوێکی شیعریی ئاواتە و شوهرەتیشیەتی.\nبە ئاڵ و واڵا: خاوەن ئاڵ و واڵا؛ کەسێک کە بەرگی ئاڵ و واڵای لەبەردایە.\nعەقڵی شەیدا بوو: عەقڵ شەیدای ئەو بوو.\nقەیسی عامیری: ئەو کەسەیە کە بە مەجنوون ناسراوە و ئەوینداری لەیلی بووە.\nکە لە نێرگس...: فەردێکی جوانە. شاعیر دەڵێ کاتێ کە گوڵە نێرگس چاوی بڕیبووە ئەو [خۆشەویستی شاعیر]، ملی لە حاستی ئەو، وەک گوڵە وەنەوشە خوار بووەوە و چاکتریش کە وای لێهات و ملی شکا! وەک ئەوەی شاعیر تەنانەت ئیرەیی بە گوڵیش کردبێت کە سەیری دڵدارەکەی بکات!\nحەدیسی شەریف: قسەکانی پێغەمبەری ئیسلام\nبەحری عەرووزی شیعرەکە:\nخفیف مسدس مخبون محذوف: فاعلاتن مفاعلن فعلن\n چاپی چەعفەر: خور وخابی کرد\n چاپی ئەنیسی: مەسخەرە\n چاپی ئەنیسی و جەعفەر: ئەم قەزییەی\n چاپی ئەنیسی و جەعفەر: موبتەلا وو مەفتوونە. ئەم شێوازە لە هەر شەش تەرجیعەکەدا ڕەچاو کراوە. بە بۆچوونی من خوێنەر بێ ئەوەی پێویستێک بە دوو پیتی واو هەبێت، لە خوێندنەوەدا وەک واوی درێژی دەخوێنێتەوە. من لەگەڵ نووسینی پیت و نیشانەی زیادیدا نیم.\n چاپی ئەنیسی و جەعفەر: بە ڕاستی\n چاپی ئەنیسی: جووان\n چاپی ئەنیسی و جەعفەر: دڵ هەرچەند\n چاپی ئەنیسی: شەونمی دڵ. لەبەر ئەوەی ڕەدیفی ئەم بەشەی شیعرەکە. وشەی "دڵ" و سەرواکان بریتین لە مەحرەمی، خاتەمی، هەمدەمی، مەڵحەمی و موسەلـلەمی، دەبێ وشەی شەونمیش وەک شەونەمی فارسی حونجە بکرێت و بنووسرێت.\n چاپی جەعفەر نیشانەی پرسیاری لە کۆتایی فەردەکە داناوە. دیارە دەکرێت ڕستەکە بە هەردوو شێوەی پرسیار یان ئیخباری بخوێنرێتەوە.\n چاپی جەعفەر: موڵکی\n چاپی ئەنیسی و جەعفەر: ڕووی لە سەحرا کرد


لەبارەی عادل عەبدولمەهدییەوە\nزێد نیوز، یاسین تەها\nزۆربەی لایەنە پەیوەندیدارەكانی عێراق كۆڵێك هیوایان بە عادل عەبدولمەهدی هەیە. ناوبراو ئیداری و سیاسییەكی قورس و بیرمەندو نوسەرێكی ئابوریی‌و ستراتیژیی ناسراوی عێراقە.\nسەدرییەكان بە دەستەگوڵی خۆیانی دەزانن بەوپێیەی لەئێستادا سەربەخۆیەو مەرجەكانی نەجەفەی تێدایە. حەكیم و مەجلیسی ئەعلا پێیانوایە ئەوان براوەن بەڕاسپاردنی، چونكە پێشتر سەركردەیەكی دیاری ریزەكانی ئەم ڕەوتە بووە.\nپارتی‌و یەكێتی شاگەشكەن بە هەڵبژاردنی، چونكە هاوڕێی نزیكی بنەماڵەی تاڵەبانی‌و بارزانییەو پێشتر چەندین جوتە پێڵاوی سەردەمی خەباتی لە چیاكانی كوردستاندا دڕاندووە. ئێران بە كەسێكی وەلائیی دەزانێت، چونكە نزیكترین كەس بوو لە محەمەد باقر حەكیم‌و عەبدولعەزیزی برای.\nباكگراوەندە كۆنەكەشی لە دەورانی چەپ، لای رەوتی مەدەنی خۆشەویستی كردووە، رەگەزنامە فەڕەنسییەكەی‌و هەردوو بڕوانامە ماستەرەكەی لە بواری كارگێڕی‌و ئابووری نزیكی دەكاتەوە لە ئەمەریكی و ئەوروپییەكان.\nخەڵكی باشوری عێراق پێی دڵخۆشن، بەوپێیەی لەئەسڵدا بنەماڵەكەی خەڵكی ناسریەن‌و بەقسەی خۆیان "شروگی"یەو ئەزانێت لە خەموژانی شۆرەكاتی ئاو.\nزۆربەی لایەنە پەیوەندیدارەكانی عێراق كۆڵێك هیوایان بە عادل عەبدولمەهدی هەیە. ناوبراو ئیداری و سیاسییەكی قورس و بیرمەندو نوسەرێكی ئابوریی‌و ستراتیژیی ناسراوی عێراقە\nبەڵام سەرباری هەموو ئەمە، رێگای ناوبراو پڕە لەدڕك‌و داڵ‌و قۆناغێكی سەخت چاوەڕێی دەكات، تەنها یەك ساڵیش مۆڵەتی پێدراوە بۆ ئەوەی وێنەیەكی جیاواز لە خەراباتێكی گەورەدا پێشكەش بكات.\nعەبدولمەهدی لە 12 مانگدا دەبێت بەرەنگاری زۆر دۆسیە ببێتەوە لەوانەش: قەرزەكانی سەر عێراق، جێبەجێكردنی یاسای حەشد، كێشەی كەركوك‌و ناوچەی جێناكۆك، چەكی عەشایەر لە باشوور، كێشەی وشكەساڵی‌و كەمئاوی، شەڕەقۆچی ئەمەریكاو ئێران لەسەر خاكی عێراق، مەترسیی پاشماوەكانی داعش، مافیاتی فەسادو گەندەڵی حیزب‌و وەزارەتەكان، ئاوەدانكردنەوەی شارە كاولەكانی پاش شەڕو زۆر دۆسیەی تری ئاڵۆز.\nهاتنی عادل كۆتاییهێنا بە 15 ساڵ حوكمڕانی حیزبی دەعوە، بەڵام ئەگەر شكست بهێنێت رەنگە لەگەڵیدا سیستمی پاش 2003 بەتەواوی هەرەس بكات‌و ئەمیش كۆتا سەرۆك وەزیرانی ئەم تایپە حوكمڕانییە بێت، چونكە بارودۆخ بەبەرییەوە نەماوە.\nپارتی‌و یەكێتی شاگەشكەن بە هەڵبژاردنی، چونكە هاوڕێی نزیكی بنەماڵەی تاڵەبانی‌و بارزانییەو پێشتر چەندین جوتە پێڵاوی سەردەمی خەباتی لە چیاكانی كوردستاندا دڕاندووە\nزۆربەی لایەنەكان یەكدەنگ بوون لە كاندیدكردنی عەبدولمەهدی، بەڵام ناوبراو هیچ كوتلەو هاوپەیمانێتییەكی راستەوخۆی نییە لە پەڕلەمان تا پشتیوانی بكەن‌و بەڕوونی نازانرێت لەمەولا كێ پاڵپشتی یاسایی بۆ هەنگاوەكانی دابین دەكات؟ جگە لەوەش تەمەنی هەڵكشاوە بۆ سەروو 75 ساڵ‌و وەك جاران حەوسەڵەی نەماوە.\nجاران لەتافی گوڕی خۆیدا هەمیشە وازنامەیەكی نوسراوی لە گیرفاندا بوو، چ جای ئێستا كە هەم تەندروستی‌و هەم بارودۆخەكە سەختترە. سەرباری هەموو ئەمانەش هێشتا گەشبینی بۆ سەردەمی ئەو زاڵترە لەهەموو ئەگەرێكی تر بەتایبەت كە برادەری نزیكی سەرۆك كۆمارەو پێكەوە گونجانی زۆر هەیە لەنێوانیان.\nئه‌م بابه‌ته  583 جار خوێندراوه‌ته‌وه


یاریزانی تێنسی سەرزەوی ژاپۆنی، ناومی ئۆساکا دوای سەرکەوتنی بەسەر ڤیکتۆریا ئازارینکای بیلاڕووسی نازناوی پاڵەوانیەتی ئەمریکای کراوەی بەدەستهێنا.\nپاڵەوانیەتی ئەمریکای کراوە یەکێکە لە چوار پاڵەوانێتییە گەورەکەی بواری تێنسی سەرزەوی و بە “فلاشینگ میدۆز” ناودەبرێت، لەپێناو بەرزبوونەوەی پێگەیان لە ڕیزبەندی یاریزانە پڕۆفیشناڵەکاندا، ساڵانە یاریزانان بەوپەڕی هێزەوە هەوڵی چنینەوەیان دەدەن.\nلەم وەرزەدا ناومی ئۆساکای ژاپۆنی گەیشتە یاری کۆتایی و بەرانبەر ڤیکتۆریا ئازارینکای بیلاڕووسی یاریکرد، ژاپۆنیەکە کە لە پێشوودا یەکەمی ڕیزبەندی بووە و ئێستا کەوتووەتە پلەی دەیەمەوە، بە ئەنجامی (1-6)، (3-6)، (3-6) بردنەوەی بەدەستهێنا.\nنازناوی ئەمریکای کراوە سێیەم گەورە نازناوی گراند سلامە ئۆساکا لە ژیانی وەرزشیدا بەدەستیدەهێنێت، پێشتر نازناوەکانی ئەمریکای کراوە و ئوسترالیای کراوەی بەدەستهێناوە.\nلەبەرانبەردا ڤیکتۆریا ئازارینکای تێنسزانی بیلاڕووسی خاوەنی دوو نازناوی گراند سلامە، هەردووکیان ئوسترالیای کراوەن و هەرگیز لە ژیانی وەرزشییدا نەبووەتە خاوەنی خەڵاتی پاڵەوانی ئەمریکا.\nبڕیارە ئەمشەو کاتژمێر (11:00) بەکاتی هەرێمی کوردستان فاینەڵی ئەمریکای کراوە لەسەر ئاستی کوڕان لە نێوان دۆمینیک تیمی نەمسایی و ئەلیکساندەر زڤیرێڤی ئەڵمانی ئەنجامبدرێت.\nلەم وەرزەدا و لەسەر ئاستی کوڕان فلاشینگ میدۆز پاڵەوانێکی نوێ بەخۆیەوە دەبینێت، بەوپێیەی ماڵئاواییکردنی نۆڤاک دیۆکۆڤیچ دەرفەتی بۆ هەریەک لە تیم و زڤیرێڤ دروستکردووە نازناوەکە بچننەوە لە کاتێکدا هیچیان نازناوی ئەمریکایان بەدەستنەهێناوە.\n(NBA) جۆردان پۆڵ کۆتایی بە زنجیرە دۆڕاندنەکانی واریەرز هێنا\nجۆردان پۆڵ 30 خاڵی تۆمارکرد و زنجیرەی دۆڕاندنەکانی تیمی گۆڵدن ستەیت واریەرزی وەستاند، هەروەها تیمەکەی بە ئەنجامی 118-104…\nحەبیب نور محەمەدی ڕووسی پاڵەوانی (UFC) بە ڕاگیرکردنی هونەری خنکێنەر جاستن گایزجی ئەمریکی کوتا بەزەویدا و بردنەوەی ژمارە…\nئەستێرەی تێنسی ڕوسیا، دانیێل میدڤیدێڤ بە ئاسانی بردنەوەی لە قۆناغە ئامادەکارییەکانی جامی دەیڤیز تۆمارکرد. تێنسزانی ڕوسی دانیێل میدڤیدێڤ…


ئەمڕۆ چوومەوە نێو کاغەزەکان. پاکەتێکی گەورەم وەبەر دەست هات، کە نازانم کەی پێچاومەتەوە. لە بیریشم نەماوە چیی تێدا هەڵگیراوە. یادداشتی جۆراوجۆر... شیعری ناتەواو، نامە لە سەر کاغەزی جۆراوجۆر هەر یەکەی لە ڕەنگێک، شین و سەوز و پەمەیی... سەرەنجام پەڕە کاغەزێک هاتە بەر دەستم، دیوێکی نووسراوە و دیوەکەی دیکەی نا. ژمارەی لاپەڕەشی پێوە نییە. دەزانم لاپەڕەیەکە لە دەفتەری بیرەوەرییەکانم، بەڵام هی کام دەفتەر و، چ ڕۆژێک؟ نووسراوەکە بە نیوە ڕستەیەک دەست پێدەکا و بە ڕستەیەکی ناتەواو کۆتایی پێدێ:\n”و تازە ئیدی درەنگ بوو. ئەمشەو هەر لێرە دەمێنینەوە. حەزم دەکرد بڕۆین. مرۆڤ، کاتێک نائارام و بێ‌ئۆقرە بێ، هیچ شتێک لە ڕۆیشتن باشتر نییە. دیمەنەکانی بەرچاوت دەگۆڕێن و، جەستەت دەجووڵێ و، دەرفەتی ئەوەت نییە هەموو گیانت بە خەیاڵ بسپێری. نەڕۆیشتین. درەنگ بوو. ماینەوە و، ئێستا ئێوارەیە. شنەیەکی فێنک هەڵی‌کردووە. لە سەر کۆتەرەی داربەڕوویەک دانیشتووم. ئەمبەر و ئەوبەرم ڕیزەشاخێکە و، بەرانبەرم دۆڵێک، کە ڕەزێکی تێدایە و لەولاتر پۆلە چنارێکی تەنک، دوایەش پەرێزێک و، لە داوێنی، ئاڵقەیەک و خەتێکی سەوز، کە لەوە دەچێ شیناوەردی دەوری گۆلاوێک و جۆگەکەی بێ. لە دوورتر، ئاسۆی ئاسمانی ئێوارە دیارە، نارنجی و مۆر. لێرەش، لەم نزیکانە بۆنی دووکەڵ دێ. هەندێک گەڵابەڕووم کۆ کردەوە، شەوی پێشتر نمەبارانێکیان لێ باریوە. بەینێک پێ چوو هەتا ئاگرەکەم کردەوە. دووکەڵێکی شین، جاروبارە بۆ لای من دێ و، جاری واشە بۆ ئەو لا دەچێ. چاوەڕێم ئاگرەکە سکڵێکی سوور بخا، جگەرەیەکی پێ داگرسێنم و، ئەگەر تا ئەو کات باران دا نەکا، بنووسم. پەڵە هەورێک هاتووە و لە سەر سەرم لەنگەری گرتووە. بۆنی باران لە دوورەوە دێ.\nحەزم دەکرد بڕۆین و، نەشم‌دەزانی بۆ کوێ. یانی نازانم کە لێرە ڕۆیشتین، دەچینە کوێ. ئەوەندە دەزانم تامەزرۆی حەسانەوەم لە ژوورێکی ڕووناکی پاک‌وخاوێن، کە دڵنیا بم جانتاکەم باران لێی نادا و کاغەزەکانم تەڕ نابن. جلەکانم تەڕ نابن و، لێفەکەی سەرم تەڕ نابێ. بەڵام ئێستا، کە لێرە لەسەر ئەم کۆتەرەدارە دانیشتووم، نمەی باران خۆشە، بە بێ ئەوەی لە بن کەپرێک بم.\nلە داوێنێ ڕەزەکە، کوڕە شوانەکە دەنگی دێ. تەمەنی هەر دە دوازدە ساڵ دەبێ. تاوێک لەوە پێش کە گەڵا و چیلکەم کۆ دەکردەوە بۆ ئاگرکردنەوە، لە خوارێ تووشی بووم. ماڵاتی دەلەوەڕاند. ڕاوەستابوو، داردەستەی لە زەوییەکە چەقاندبوو و ئانیشکی دادابووە سەری. پێڵاوەکانی دڕابوون و، دوو سێ کراس و کەوای بەسەر یەکدا لەبەر کردبوو. دیار بوو بەیانان زوو دێتە مەزرا و، ئەوکات ساردە. کوتی: ”نایەی چایەکت بۆ لێ نێم“؟\nکوتم: ”نا! بە تەنێ نیم. ئەوانی دیکە، ئەوە لە سەرێ دانیشتوون، چاوەڕێن من ئاگر بکەمەوە و چایەکە وەسەر نێم“.\nکوتی: ”دە وەڵا چای من بەشی وان ناکا“.\nدوو سێ هەرمێ پاییزەشی هەڵگرتبووەوە. دەستی ڕاداشت کوتی: ”ها! هەرمێیەک بخۆ“!\nهەرمێیەکم لێ وەرگرت. دیار بوو لە مێژە وەریوە و تاو لێی داوە. هەندێک سیس ببوو، بەڵام تامی زۆر خۆش بوو.\nچایەکەی بە تەما بوو بۆ من دەم بکا و، لە هەرمێکانی، یەکیانی دا بە من. نازانم ئەوە چ هەستێکە کە خەڵکی ئەم ولاتە وا لێدەکا؟ بزەیەک، دەرگای ماڵە گەرم و ڕووناکەکەی دەروونیت لێ دەکاتەوە.\nئێستا ئەوە دەنگی دێ و گۆرانی دەڵێ. لێرە، لە نێوان ئەم دوو ڕیزە شاخەدا تاوی لێ هەڵدێ و، ڕۆژی لێ ئاوا دەبێ و، بەفری لێ دەبارێ و، گەزیزە سەری لێ وەدەر دەنێ و، گەنم و جۆ پێدەگەن و، هەرمێ پاییزە پێدەگەن و، لە گەڵ ئەوانە گەورە دەبێ. شان بۆ دروێنە دادەدا و، پشت بۆ کۆڵەئارد دەچەمێنێتەوە، لەو لووتکانەوە بارەدار بۆ سووتەمەنیی زستان دینێتەخوار و، سەرەنجام لە نێو ئەم شاخانە پیر دەبێ.\nئەوانە دەنووسم کە پێت بڵێم ئێمە لێرە گەورە دەبین، لەم وڵاتە کە خاکەکەی وەک چۆن ترێ ڕەشکە و هەرمێ کێویلە دێنێ، ئاواش خۆشەویستی دێنێ، ساڵێک زۆر و ساڵێک کەم، ڕەنگە وشک و ڕەنگە پڕئاو، بەڵام هەمیشە شیرین. بیرت دەکەم. بەیانی ڕێ دەکەوین و پێم وایە“\nبگه‌ڕێوه|2991 جار خوێندراوه‌ته‌وه|5 بۆچوون| بینێره| چاپ\nnarin | 4 Sep 2013 - 05:15\nسلام ئه م کاته تان باش . .گورانیک به شعره جوانه کان کاک ناسرم هه یه .چون بوتانی بنیرم؟\nعه‌بدوڵا محه‌مه‌د | 24 Mar 2012 - 01:07\nکاک ناسر ،وێڕای ده‌ستخۆشیم بۆ ئه‌و وێنه ناوازه‌یه‌ی به سه‌لیقه‌یه‌کی جوانه‌وه کێشاوتانه،بۆمن وه‌ک ئه‌وه وابوو،پاش ڕێگابڕێنێکی زۆرو به مه‌به‌ستی حه‌سانه‌وه‌یه‌ک،له\nسه‌ر کانییه‌کی سازگارلابه‌یت و دوولێوان له‌و ئاوه بخۆیته‌وه.\nمن له‌م سه‌فه‌ره‌ی دواییمدا ڕێکه‌وتی هه‌مان وێنه‌م کرد که ئێوه له‌و چامه‌یه‌دا وێنه‌تان کێشابوو،هه‌مان شوانم دی که سه‌رقاڵی چالێنان بوو،جگه له‌خوڵقێکی (تووڕکیی)،دیاریی میوه‌ی پێدام که له‌و ڕۆزه‌دا ده‌ستی که‌وتبوو.\nئامانج زه ندی | 23 Mar 2012 - 19:39\nده زانم لا په ره ییک له ده فته ری بیره وه ریه کانمه\nبه لام هی کام ده فته ر و چ روژیک نازانم\nکاک ناسر جه نابت چه ند ده فته ری بیره وه ریت هه یه؟\nله پیشدا ئه لیی هی ده فته ری بیره وه ریه کان به لام دوایی ئه لیی نازانم چ ده فته ریک...........\nعه بدوللا | 13 Mar 2012 - 15:10\nزور جوان و ساکار تابلویه کی بی وینه ت کیشاوه ته وه ده ست و بیرت پیر نه بیی\nجودا له و وینه جوانه ئه و بیروکه ی هه ست به رویشتن له کاتیکدا که بی ئوقره ی\nکه س نه یتوانیوه وا ریک و پیکی خات من ده س خوشیت لیده که م و داواییکیشم هه یه تکایه هه لبه سته کان و وه رگیردراوه شیعریه کان به ده نگی خوت بینه سه ر شارستان\nسڵاو و سپاس کاک عەبدوڵڵای بەڕێز! هەندێک لە شیعرەکان کە بە دەنگ تۆمار کراون، لە بەشی دەنگ و دیمەن، هەر لێرە لە شارستان هەن.\nبۆ ئەوەی ئاسانتر بیبینییەوە، ئەوە لینکەکەی لێرەش دادەنێم:\nحسین | 3 Mar 2012 - 02:53\nهەمو روژیک جاریک چاو بە سایتەکەت دا دەخشینم زورم عەز دەکرد کە نوسینەکانی جەنابت هەر هەموی لە بەرژەوەندی بەش مەینەتان و کومەلەکان دابن هیوای سەرکەوتنت بو دەخوازم


بۆ یادی هەمیشە زیندووی رەفیق فواد مستەفا سوڵتانی.\nرەفیق فواد یارئەحمەدی\nبە سەرهاتی من و " رەفیق فواد "\nنازانم کەی بوو یەکەمجار لە مانای ناوەکەی خۆم گەیشتم "رەفیق فواد" بەڵام باش لە بیرمە کە مامۆستای جوگرافیاکەمان هەموو جارێک بە تێڕامان و وەستانێکەوە لە سەر ناوەکەم سەیری دەکردم و دەیگووت "فەرموو دانیشە".\nمنیش رێک لە شوێنی خۆم دادەنیشتم و سەرقاڵی خوێندنی جوگرافیای وڵاتانی نەناسیاو و کێو و شاخ و دەشتە سەیرو سەمەرەکانیان دەبووم و قەت نەبوو بۆ جارێکیش ناوێک لە ئاربەبا و دوزین و گۆیژە و سەیوان و تەرەغە و ... ببرێت.\n١٩ ساڵان بووم کە ناوم لە ئیمتحانی کونکوردا بە پلەی٤٧٩ یا نەختێک ئەملاو ئەولاتر هاتەوە.\nبۆ خوێندکارێک لە شارێکی بچوکی وڵاتێکی نابەرابەردا کە تەنانەت مەلای مزگەوتەکانیشیان لە یەک ناچێت پلەیەکی بەرز بوو.\nمن تا ئەوسا جگە لە پانتۆڵی کوردی هیچ جلێکی دیکەم لە بەر نەکردبوو کەواتە شەڵوارێکی فارسیم قەرز کرد و خۆم ئامادە کرد بۆ ئەوەی بچم بۆ ناونووسین لە زانکۆی تەربییەت موعەلیمی شەهید بەهەشتی تاران.\nکە چوومە زانکۆ رووی رەشی نابەرابەری جارێکی دیکە خۆی نیشان دامەوەو ووتیان تۆ دەبێت سەرەتا گوزینش بکرێیت و ئەوجا دەتوانین ناونوست بکەین.\nلە رۆژی گوزینشەکەدا کە لە ژورێکی تاریکی قاتی هەشتی باڵاخانەیەک لە مەیدانی فیردەوسی شاعیردا بوو لە تاران سێ" خواهر زینب" دانیشتبوون کە بەس کونی لووتیانم دەدی.\nهیچیان نەیانووت " فەرموو دانیشە" بەڵام هەرسێکیان بە تێڕامانەوە سەیریان دەکردم.\nوەستام تاکوو بازجوویی یاکوو بە واتای ئەوان گوزینشەکەم دەست پێ بکات.\nبە پێی ئەزموونێکی دوور و درێژی گوزینش نەکردن و دەرکردنی ئەندامانی بنەماڵەکەمان لە سەر کار وەک باوکم و براکەم کە مامۆستا بوون خۆم بە باشی ئامادە کردبوو کە هەر پرسیارێکیان لێ کردم بێ ووڵام نەبم.\nمن ئەگەرچی ئێستا لەبیرم نەماوە بەڵام وڵامی ئەو پرسیارەشم دەزانی کە ئەگەر به ئایینی ئیسلام بچی بۆ ئاودەست سەرەتا قاچی راستت پێش دەکەوێت یا چەپ.\nسێ "خواهر زینب" ە کە بڕیاری خۆیان دابوو و هەر کامیان بەس یەک پرسیاریان لێ کردم.\nیەکەمیان: بۆ ناوت رەفیق فواد ە؟ - ووڵام: قوربان دەبێت ئەو پرسیارە لە باوکم بکەن. گوڵۆپی یەکەم کوژایەوە.\nدوووهەمیان: کوردیت؟ - ووڵام: بەڵێ. گوڵۆپی دووهەم کوژایەوە.\nسێهەمیان: سوننیشی؟ - ووڵام: بەڵێ. گوڵۆپی سێهەم کوژایەوە.\nتاریکی پانتایی شانۆکەی داپۆشیبوو و تەنیا گڵۆپێک کە لەو ناوەدا دەدرەوشایەوە ناوی "رەفیق فواد" بوو کە ئەگەرچی تا ئەم ساتەش گەورەترین رێنیشاندەری ژیانم بووە بەڵام قەت نەمتوانیوە بۆ ساتێکیش قورساییەکەی لە سەر شانم هەست پێ نەکەم.\nرەفیق فواد یارئەحمەدی - لیدز 30.08.2012


خەیاڵەکانی حاجی - قەڵەم\nتاریخ ایجاد در جمعه, 29 مرداد 1395 09:29\nحاجی رەقی لە باسی هەرچی قەدەر، خراپەی دونیای ئەمڕۆ، ئیبلیس و قسەو شێوازە سەیروسەمەرەکەی شێرکۆیە. حاجی کە قەت لە ژیانیدا پێکەوە سەری ئەم هەموو باسەی لای خۆی نەکردبووەوە، ئیتر گومانی لەوەدا نەبوو رێک لەو کاتەیدا... شەیتان زۆر زیرەکانە خەڵەتاندبووی!\nحاجی کە لە حەج گەڕایەوە، جگە لە عادەتە قۆڕەکەی جاران نەبێ ئەزیەتی دەکرد، ئەگینا تەواو کەیف خۆش و لەسەرحاڵ بوو. پێی وابوو دووا ئەرکی موسوڵمانێتی خۆی بەجێ هێناوە و، ئیتر خوا بۆ خۆی سەرپشکە لە سەر ئەوەی دووای مردن دەینێرێتە بەهەشت یان نا. کە لەناو فڕۆکەکە دانیشتبوو و لە پەنجەرە گچکەکەیەوە سەیری ئاسمانی پایتەختی وڵاتی دەکرد (تەیارەکە بە تەمای نیشتنەوە بوو)، لە کاتێکدا جاروبارە وەک هەمیشە بە دزییەوە دەستی بەسەر میزەڵدانیدا دەهێنا، وەک هەردیی شاعیر دەڵێ شریتی عومری رابردووی دەهاتەوە بەرچاو. هەتا چاو هەتەری دەکرد جگە لە کوێرەوەری، زەحمەت، ماندوو بوون و یارمەتیدانی خەڵکی نەبێ، بەتایبەت خەڵکی فەقیر و هەژار، چیدی نەدەهاتەوە خەیاڵی. هەڵبەت تەمەنیشی ئەوەندە درێژ بوو کە هەندێ شتی بە بێ ویست لەدەست دەرچێ و، فەرامۆشی بکا. ئەمەیش لای ئاسایی بوو، بەڵام تا ئەو جێگایەی ویژدانی رێی پێدەدا، هەستی بە هیچ بارگرانییەکی لە جۆری ناحەز نەدەکرد و بگرە یەکجار کەیف خۆش و مورتاح بوو. سەفەری حەج لە دووابزماری تابووتی ژیانی دەکرد! ئیتر ئامادە بوو بارگەوبنە بە تەواوی بپێچێتەوە و ماڵئاوایی لەم دونیایەی بکا کە لای ئەو جگە لە ماندووبوون، کوێرەوەری، ئەزیەت و ئازار و ئەرک، چیتری پێوە نەبوو. ئەگەرچی لای کوفر بوو، بەڵام هەندێ جار سەری سوڕدەما لە کاری خوا! ئاخر خودا بۆچی ئەم جیهانە و بنیادەمی خوڵقاندبوو؟ ئەویش ئا بەم شێوەیە! لەوێ لە خوارەوە لە سەر عەرز، هەتا دەهات وەزع خراپتر دەبوو. شەڕ، کوشتن، گرتن، بێسەرەوشوێن بوون، بێدەرەتانی و... بگرە لە هەموویان خراپتر بێ متمانەیی جیهانی کردبوو بە جەهەننەم (لای حاجی دونیا دەبا لانیکەم تێکەڵێک بایە لە بەهەشت و جەهەننەم، نەک تەنیا جەهەننەم). دونیا سەرەونخوون دەهاتە بەرچاوی. ئاهێکی هەڵکێشا و، شوکری خودای کرد لە سەردەمێکی تردا ژیابوو. ئەو سەردەمەی وا زۆرینەی خەڵکی کاتێ بە بەر دووکانەکەیدا تێدەپەڕین، سڵاویان دەکرد. "ئاخ، یادی بەخێر،... هەزار جار یادی بەخێربێت!"\nلەبیری دێ بە منداڵی، هەر بە شوێن باوکییەوە بوو. لە سپێدەوە هەتا شەو. کە باڵای کرد و خەریکبوو سمێڵی گووگرە بێت (تەمەنی چواردە ساڵان)، لە گەڵ چەند وڵاغار یەکیان خست و هاتووچۆی ئەو دیو سنووریان پێکرد. لە یەکێک لەم سەفەرانەدا بوو لە سەر باری خوار، وەها شەقێکیان تێهەڵدا کە بۆ هەمیشە میزەچرکێی گرت. کە ریش و سمێڵی دانا و چوارچێوەی هەیکەلی جوان داڕشت (بیست ساڵی)، دووکانێکی کوتاڵفرۆشی پێکەوە نا و تیادانیشت، هەرچەند قەت دەستی لە قاچاخ بەرنەدا. لەو کاتەوەی بوو بە بەززاز، ئیتر تەواو بە مزگەوت و نوێژ و رۆژووەوە لکا و، هەتا ئەم تەمەنەی هەنووکە بۆ یەک جاریش بێت پشتی تێنەکرد. لە ماوەی چەند ساڵ دا، بە نێوانی دوو دوو، چوار ژنی هێنا و لە کۆتاییدا ببوو بە خاوەنی شانزدە منداڵ (هەشت کوڕ و هەشت کچ). تەنانەت لە تەمەنی هەفتاد ساڵیشدا چووبوو بۆ حەج. (تەواوی رووداوە گرینگەکانی تەمەنی حاجی لەو ساڵانەدا روویاندابوو وا بە رەقەم جووت بوون: چواردە و بیست و...، هەتا هەفتاد). حاجی کە بیری لەمە دەکردەوە بزەی دەهاتێ. هەستی دەکرد خودا بە ئەنقەست ئەمەی رێکخستووە. حیکمەتێک لە پشتیدا بوو. هەر لەمەوە، بەو ئاکامەیش گەیشتبوو کە مردنی، دیسان لە ساڵە جووتەکاندا دەبێ: هەفتاد و دوو، هەفتاو چوار، یان... . بۆیە حاجی دڵنیا بوو لەوەی لانیکەم دوو ساڵی تریش دەژی (هەرچەند هەوڵیدەدا لەم بیرە کوفراوییەیش خۆی دوور رابگرێ، چونکە بڕیاری ژیان و مەرگ تەنیا لای خودا بوو و بەس).\nلەگەڵ دەوردانەوەی فڕۆکەکە بە حەوت تەبەقی ئاسمانەوە، دیسان حاجی وەک عادەتی هەمیشەی، بە دزییەوە و بە ئاستەم دەستی بە میزەڵدانیدا هێنایەوە و هەستە مورتاحەکەیش بەهێزتر رووی تێکردەوە. بە بێ ئیرادە جەستەی گرد و بێ سەروبنی زیاتر لە کورسییەکەدا نوقم کرد و بگرە باوێشکی بێ خەیاڵیش دەمی پێ کردەوە و، پڕ بە سییەکانی هەوای قورسی ناو تەیارەکەی هەڵمژی. ئەگەرچی لەوێ لە سەر زەوی، لە لای، ژیان یەکجار قورس دەهاتە بەرچاو، بەڵام خۆی وەک نموونەیەک دەبینی کە دەکرا ئەم قورسییە سووک بکا، وەها کە بەردەوام هیوا بۆ ژیان بگێڕێتەوە. نموونەیەک کە لەم رۆژانەدا یەکجار کەم دەست دەکەوت. زیاتر بیری لە کارە خێرخوازانەکانی خۆی کردەوە. بیری ئەوەی بە ئاشکرا و نائاشکرا دەستی بە چەندین بنەماڵە و بێوەژن و پیرەپیاوی فەقیرەوە بوو. ئەوەی کە، زەکاتی خۆیشی دەدا و لە هیچ مزگەوت دروستکردن و کارێکی خێری تریش بێ بەری و بێ بەش نەبوو. کورت و موختەسەر، حاجی تورەکەکەی کۆڵی پڕ بوو، ئەوەندە پڕ کە هەستی دەکرد جاری وابوو ئەژنۆکانی لەژێرباری گرانی چاکەدا شل دەبوون! لای ئەو، ئاخر، کاری چاکەیش وەک خراپە وایە، بە درێژایی تەمەن هەتا دێ قورس و قورستر دەبێ و جەستەی مرۆڤ وەها شەکەت دەکا، نەبێتەوە. ئەگەرچی ئاکامەکانیان بە تەواوی جیاوازن.\nلە کاتێکدا فڕۆکەکە سوڕ دەخوا و فڕۆکەوانەکە دووا پەیام بە موسافیرەکان دەدا، بزەیەکی دەنیشتێتە سەر لێوی. بیر لە بەردەبارانکردن و رەجمی شەیتان دەکاتەوە. خۆشی، وەک ئاوی روون جامی دەروونی لێواولێو دەکا. چەند بە لەزەوە وردەبەردەکانی دەست دەدایە و تێی دەگرت! کاتی خۆیشی حەزرەتی ئیبراهیم هەر ئەمەی کردبوو. بەردی لە شەیتان گرتبوو و،... توانیبووی راوی بنێ. حاجی هەڵبەت نایشارێتەوە ئەگەرچی لەگەڵ ئەو حەشیمەتە گەورە و بێ ئەژمارە لە 'حجرالاسود' نزیک کەوتبووەوە، بەڵام هاوکات ترس و خۆفێکی گەورە و سەیریش دایگرتبوو! بڕوای نەدەکرد قەت لە ژیانیدا بتوانێ ئەوەندە لە مەلایکەی وەدەرنراوی خوا نزیک بکەوێتەوە، هەرچەند جیلوەی شەیتانی بە درێژایی ژیان لە زۆر شوێن و لە زۆر شتدا بینیبوو. هەوڵی دا بەو بیرەی کە شەیتانیش یەکێک لە مەلایکەکانی خودا بووە و خۆفەکەیشی هەر بۆ ئەمە دەگەڕایەوە، هەستە ناخۆشەکە لەخۆی دووربخاتەوە. بۆ یارمەتی زیاتری خۆی، دیسان سەری هەڵهێنایەوە و لە پەنجەرەکەوە سەیرێکی دەرەوەی کردەوە. ئەگەرچی فڕۆکەکە نزم ببووەوە، بەڵام هێشتا بە سەر هەورەکانەوە هاڕڕەی دەهات.\nحاجی دەستێ بە کەمەرەکەی دەوری سکی دا دێنێ و، دیسان خەیاڵی شەیتان دەیباتەوە. دیسان بیر لە ئیبراهیم کە بە بەرد راوی نابوو و لە خۆی دووری خستبووەوە. لای، چەندە ئەمە کردەیەکی ئاسان بوو. تەنیا ئەوەندە بەس بوو دانەویت و دەست ببەی بۆ چەند وردیلە بەرد و بیهاوی و، ئیتر خۆت لە حوزوری ناحەز و نەگبەتی بۆ هەمیشە دەرباز بکەی. بەڵام حاجی هەستی کرد کە نا، لە ژیانی راستەقینەدا ئەوەندە ئاسان نیە. باشە بۆ؟ ئەم پرسیارە رۆحی گووشی. خەیاڵی، بە ناو کۆڵانەکانی بیرکردنەوەدا کەوتە سوڕان و گەڕان. ئیبراهیم شەیتانی بینیبوو، بۆیە تووانیبووی راوی بنێ، بەڵام ئەی عەبدی نەگبەت! کێشە ئەوە بوو کە شەیتان ئیستا بۆ ئەوان تەنیا رۆح و هەوەس و کردەیەکی نادیاربوو، بۆیە نەدەکرا بیبینی و، بە بەرد راوی بنێی، نە دەشکرا نەیبینی و خۆی لە نەبان بکەی! شەیتان هەمیشە لە شوێنێک بە دەوری مرۆڤەوە بوو، ئەسڵەن دروستکرابوو بۆ ئەوەی هەمیشە بە دەوری مرۆڤەکانەوە بێت، هەر هەموویان. حاجی لێرەدا بە زەحمەت دەستبێحەکەی لە گیرفانی دەرهێنا و لە ژێر لێوەوە دۆعایەکی بۆ دوورخستنەوەی شەیتان خوێند. خەیاڵی ئەوەی بۆ دەربازبوون لە ئیبلیس، بیر و خەیاڵ و هێزێکی دەروونیی سەیر پێویست بوو، خەمگینی کرد. ئاخێک هەڵدەکێشێ. چەندە کارەکان هەمیشە لای پێغەمبەرەکان ئاسان بوونە. بۆ ئەوان هەموو شتێ دەستی دەدا. تەنیا پێویست بوو ئیرادە بکەن و بەس، بەڵام بۆ عەبدی نەگبەت چی؟... نا،... نا!\nکتوپڕ فڕۆکەکە دەکەوێتە چاڵێکی هەوایی و بە توندی دەلەرێتەوە و دادەکشێتە خوارەوە. جۆرێک لە نائارامی خەڵکەکە دەگرێتە خۆ. چەند حاجی ژنێک هاواردەکەن. تەیارەکە دەناڵێنێ. وەک بڵێی لە دیوارێکی نەدیتراو خشاوە. کە دۆخەکە ئارام دەبێتەوە، حاجی لەبەرخۆیەوە ئەمە بە وەبەرکەوتنی مرۆڤ و شەیتان دەشوبهێنێ. شەیتان رێک ئاوایە. لە شوێنێک کتوپڕ لێی دەخشێی، یان لێت دەخشێ. ئەوسا هەست دەکەی هەموو شتێک دەکەوێتە ناو بۆشاییەکەوە کە تێیدا خەریکە بە توندی و بە خێرایی بەردەبیتەوە،... گشت شتێ لە سەر سنووری کۆتایی. لە راستیدا زۆر جاریش هەموو شتێک کۆتایی پێ هاتووە. هەڵبەت نەک وەک جەستە، بەڵکو وەک هەموو ئەو توێشەبەرەیەی لە ژیاندا مرۆڤ کۆی کردووەتەوە. حاجی پەنجەکانی دەکا بە مشت و توند توند دەیگوشێ. گەر بەردێکی پێ بوایە، ئیستا وەها بەرەو حجرالاسودی دەیهاویشت کە چاوەکانی شەیتانی بەڕاستی کوێر کردایە! ئەو چاوانەی رێگایان بە شەیتان نیشان دەدا و، پێیان دەگوت بەرەو کوێ و بەرەو کێ بچێ.\nنەفەرەکەی تەنیشتی روو دەکاتە حاجی و دەڵێ بە من بوایە کارێکم دەکرد مرۆڤەکان لە ئاسمان بژین، بڕوا ناکەم لێرە ساتێک لە یادی خودا غافڵ بن! حاجی سەر وەردەگێڕێ و لێی دەڕوانێ. چەند چاوەکانی ئاشنان. لە کێ دەچێ لە کێ ناچێ، حاجی بیری شێرکۆی کوڕی مامە حەمەی دراوسێیان دەکەوێتەوە. بیری چاوەکانی، شێوازی بەڕێدا رۆیشتن و هەروەها... قسەکانی،... قسە سەیرو سەمەرەکانی شێرکۆ، رقی لە مەلا و لە حاجییەکان. رقی لە دین، ئەوەیکە دین دونیای لە ئەزەلەوە شێواندبوو. شێرکۆ دەیویست دونیا بگۆڕێ، رۆژ تا ئێوارە قسەی بە حکومەت دەگوت و باسی لە جیهانێک دەکرد تێیدا هیچ کام لەم کێشانەی ئەمڕۆ نەدەبینران. حاجی چەندەی پێ سەیر بوو. لەخۆوە نەبوو لەوێ لەسەر زەوی دونیا ئەوەندە تێک چووبوو. مرۆڤ و گۆڕینی دونیا! لە قورئاندا باسی هەژار و دەوڵەمەند کرابوو. ئەمە مانای ئەوە بوو خوای گەورە بڕوای بە هەبوونی فەقیر و دەوڵەمەند هەتاهەتایە هەبووە. خوا، بۆ رەواندنەوەی هەژاری، تەنیا باسی لە خێر و خێرات کردبوو و بەس. ئیتر هیچی تر نا. بەڵام شێرکۆ جۆرێکی تر بوو. لەگەڵ ئەوەی ئەمەی رەد دەکردەوە، کەچی باوەڕیشی بە خێر و خێرات نەبوو! بیسمیللا! شتی چۆن چۆنی لەم دونیایەدا پەیدا دەبن! لاحەولە... گرژدەبێ. ئەوسا وەک بڵێی کتوپڕ سەرچاوە و هۆکاری هەموو نەهامەتییەکانی سەردەمی دۆزیبێتەوە، روخساری گەش گەش دەبێتەوە. لە کاتێکدا دیسان خۆبەخۆ دەستی بۆ میزەڵدانی دەچێتەوە، هۆکاری ئەم کەشفە بۆ سەفەری حەج دەگێڕیتەوە، بۆ ئەوە بە دڵ رەجمی شەیتانی کردبوو و هەتا ئیستایش بە پێچەوانەی حاجییەکانی تر لە جیاتی ئەوەی لە بیری دیاری و خۆهەڵکێشانی دوواتر لەناو خەڵکدا بێت، بەردەوام لە بیری خوا و پەیامبەرەکان و شەیتان و ئەرکەکانی مرۆڤ ببوو. "ئەیچۆن وەهایە!... سەرچاوەی بەدبەختیی بەشەر لەم سەردەمەدا تەنیا و تەنیا بۆ ئەمە دەگەڕێتەوە،... بۆ ئەوەی هەندێ کەس نەک تەنیا خودا و یاسا و دەستوورەکانی خودایان لەبیر چووبووەوە، بەڵکو دەیانەویست بۆخۆیان جێی ئەویش بگرنەوە!... ئەستەغفوڕەڵڵا،... ئەستەغ... "\nفڕۆکەکە نزمتر دەبێتەوە. هەورەکان، دوورەدەستەکان وندەکەن. حاجی، شەیتان و مرۆڤی ئەم سەردەمەی وەک ئەم هەورانە دێتە بەرچاو. نەک تەنیا ئاسمانی روون و دیمەنە دڵفڕێن و جوانەکانی دادەپۆشن و لەچاو ونیان دەکەن، بەڵکو تەنانەت خۆشیان لە خۆیان ون دەکەن. هیچ هەورێک دوو بست ئەولاتر لە تەنیشت خۆیەوە نابینێ! "مرۆڤ ئاوایە!... هەمیشە پێشینیان بەهەشتی تر بوونە،... هەمیشە!" وە چەندە خۆشیشە ئیستا بۆ خۆی یەکێکە لە پێشینیان،... چەند خۆشە!\nلەبیری دێ ئەوەندەی نەخایاند شێرکۆ ون بوو و ئیتر کەس ساڵانی ساڵە نەیبینیەوە. بە ئیستایشەوە هەر ونە. حاجی ئاگای لێیە، باوکی، هەمیشە دەستی پێیەوە بووە و یارمەتی دەدا. دەهاتە لای حاجی و گلەیی لە بەختی خۆی دەکرد. جاری وایش بوو دەگریا. دەیکێشا بە ئەژنۆی خۆیدا و دەیگوت تازە ئیتر بە تەمای ئەوە نیە چاوی بەکوڕەکەی بکەوێتەوە. حاجی ئاهێک هەڵدەکێشێ. ئاهێک کە لە بنەوەی رقێکی سەیریشە. ئەوەی وا ویستی دونیا بگۆڕێ و باوەڕی بە خێریش نەبوو، ئیستا نەک تەنیا دونیای پێ نەگۆڕدرا، بەڵکو بۆ خۆیشی کەوتە خێر وەرگرتن! بزەیەکی تاڵی دێتێ. حەک داوەشێی،... حەک!\nکە دەگەنە ژێر هەورەکان، لەجیاتی ئەوەی دونیا رووناکتر بێتەوە، تاریکتر دەبێ. حاجی پێی سەیرە. لە پەنجەرەکەوە سەیرێکی دەرەوە دەکاتەوە. چ رەهێڵە بارانێکە! ئیستا دێتەوە بیری فڕۆکەوانەکە ماوەیەک لەوە پێش ئاگاداری کردبوونەوە. بەڵام ئەم ئەوەندە خەیاڵی شەیتان و دونیا و شێرکۆ هەڵیگرتبوو کە ئاگادارییەکە تەنیا وەک وشە و رستە بە تەنیشت گوێیەکانیدا تێپەڕیبوو،... بێ مانا. بۆچی حاڵیش بێت؟ خۆ فرمان و سەرەداوی فڕۆکەکە بەو نیە!... جا بۆیە فەرق ناکا. بەڵام نا،... رادەوستێ. ئەگەرچی قەزا و قەدەر بە سەر دونیادا حوکم دەکا و ئەم قەزاو قەدرەیش کاری خودی خودایە، بەڵام خوا قەت نەیگوتووە مرۆڤ دەبێ بەتەواوی خۆی بداتە دەستی قەزا و قەدەر. حاجی کە هەمیشە لە ئاڵۆزی و قورسبوونی حوکمەکانی خودا سەری سووڕمابوو و قەت هەوڵی نەدابوو زۆر بیریان لێ بکاتەوە (ئەو پێی وابوو لە دوواجار تەنیا خودا لە خۆی بە تەواوی تێدەگا و بەس)، ئەمجارەیش هەوڵی دا بە هەمان شێوە بە لایاندا تێپەڕێ، بەڵام هەرچی کرد نەیتوانی. هی خۆشیی شوێنی دانیشتنەکەی بوو، هی بیری رەجمی شەیتان و سەرکەوتن بە سەریدا، یان گەمەژەیی شێرکۆ؟... نازانێ. پێی سەیر بوو. سەر وەردەگێڕێ و سەیرێکی دوواوە دەکا. جگە لە ریزە کورسی ئەم بەر و ئەوبەر بە پشت سەری خۆیەوە کە تێێدا مرۆڤەکان بە هەموو روخساریانەوە دیارن، ریزەکانی تر تەنیا تۆقە سەریان بەدەرەوەیە. پێشەوەیش تەنیا بێ ئەژمار تۆقە سەر. سەرە ماندووەکان. ئەوانەی وا چەندین هەفتەیە لەبەر گەرما و هەتاوی توند و تیژدا فەڕزێکیان بەجێ هینابوو کە بۆ زۆر کەس خەون بوو. چاودادەخا و هەوڵدەدا ئەو نەختە رێگایەی ماوە بیر لە هیچ نەکاتەوە. ئەسڵەن بۆ دەبێ بیربکاتەوە؟ ئەمە چییە خۆی تێ هاویشتووە؟ بۆ ئەوەی خەیاڵی خۆی بخەڵەتێنێ، بیر لەو زەمانانە دەکاتەوە وا حاجییەکان نەک بە فڕۆکە، بەڵکو بە پێ و بە وڵاغ دەچوون بۆ حەج. پەککوو زەحمەت بووە،... پەککوو! هاوکات بە نیشانەی سەلماندنی قسەکەی خۆی سەر دەلەقێنێ، کتوپڕ هەست بە زەختێکی زۆر لە ناو میزەڵدانیدا دەکا. فشارەکە لەناکاو ئەوەندە بەهێزە، کە دەست پیاهێنانە بە ئاستەمەکانی سەر میزەڵدانیش چیدی یارمەتی نادەن. حاجی میزی دێ. ئەو هەمیشە لە ژیانیدا ئەوەتەی لەبیری دێ وابووە، هەر لەو سەفەرەی ئەو دیو سنوورەوە وا بە ناحەق تێیان هەڵدا. کە میزیشی دێ، دەبێ دەستبەجێ بچێ بۆ ئاودەست. راوەستان مەحاڵە. حاجی هەر لەبەر ئەمە دووکانەکەیشی لە تەنیشت مزگەوتدا کڕیبوو. ئەم لەم بەر دەرگاکەوە و باوکی شێرکۆیش لەو بەرەوە. رێک بە بیست میتر دوور لە دەرگا سەوزە گەورەکە و، بیست و ئەوەندە میترێکیش دوور لە یەکتر. کەممەرەکەی شلدەکاتەوە و دەیەوێ هەستێ، موسافیرەکەی تەنیشتی بە تەعەجوبەوە سەیری دەکا. نا، تەعەجوب نیە، مۆڕەکەیە. چاوە شێرکۆ ئاساییەکان. حاجی دادەنیشێتەوە. بیری دەکەوێتەوە لە کوێیە! دەبێ تا زەوی خۆی راگرێ. فڕۆکەکە دیسان نزمتر و نزمتر دەبێتەوە. وەی لەم نزیکبوونەوەیەش! وەک بڵێی بە هەر داکشانێک، ئەوەندەی تر میزەڵدانی حاجی دادەکشێ و لاواز و لاوازتر دەبێ. بەسەر خۆیدا دەنەوێتەوە.\nحاجی لە ناو بێنە و بەرەی ئازاری میزەڵدان، بیری شێرکۆ، دونیای خوارەوە و شەیتان، خواخوایەتی فڕۆکەکە زوو بگاتە زەوی. ئەگەر زوو نەگاتێ، رەنگە یەکێک لە ناخۆشترین بۆنەکانی دونیا بە ناو ئەم حەشیمەتەدا بڵاو بێتەوە کە لە گرینگترین سەفەری ژیانیان دەگەڕانەوە. حاجی خۆی دەگووشێ. لێوەکانی دەکرۆژێ. جەستەی ئەوەندەی تر خڕ و گرمۆڵە دەبێ. کورسییەکە چیتر جێگای بۆ رۆچوون نەماوە. بارانی دەرەوە ئەوەندەی تر یارمەتی دەر و دنەدەرە بۆ خۆکردنەوە،... بۆ خۆ فشکردنەوەی بەشێک لە جەستە! رقی لە خۆی هەڵدەستێ کە بۆچی دە خولەکێک لەوە پێش هەڵنەستابوو و، بچی بۆ ئاودەستە بچوک و بۆگەناوییەکەی ناو تەیارەکە. ئەو کە لەو سەرەوە کاتێک بەرەو حەج فڕیبوون یەکجار بۆ ئەمە زیرەک بوو، بۆچی لێرەوە، لەمسەرەوە فەرامۆشی کردبوو؟\nحاجی رەقی لە باسی هەرچی قەدەر، خراپەی دونیای ئەمڕۆ، ئیبلیس و قسەو شێوازە سەیروسەمەرەکەی شێرکۆیە. حاجی کە قەت لە ژیانیدا پێکەوە سەری ئەم هەموو باسەی لای خۆی نەکردبووەوە، ئیتر گومانی لەوەدا نەبوو کە بە بێ ئەوەی بە خۆی بزانێ، رێک لەو کاتەیدا زیاتر لە هەر کاتێکی تر هەستی بە زۆرترین کامەرانی لە ژیانیدا کردبوو، شەیتان زۆر زیرەکانە خەڵەتاندبووی!... خۆی هاویشتبووە ناو ژیانییەوە. ئای لە شەیتان!... بەڵام نا، رەنگە زیاد لە رادە بۆ بەردەکان دانەویبووەوە. حاجی رقی لەخۆی دەبێتەوە. ئەوسا ئەو خوتبەیەی مەلای مزگەوتەکەی خۆیانی هاتەوە یاد کە هەمیشە دەیگوت قەت هەوڵ مەدەن لە ژیانتان رازی بن،... لە کردەوەکانتان رازی بن،.... رازیبوون بۆ خودا دانێن... قەت! رازیبوون یەکێک لەو شوێنانەیە غەفڵەت دروست دەکا و ئیتر شەیتان خۆی پیادەکا.\nشەیتان تازە خۆی پیاکردبوو. حاجی چاوەکانی دەقونجێنێ و لێوەکانی دەگەزێ. هەندێ جار پێویستە مرۆڤ خۆی بداتە دەست قەدەر. ئەگەرچی لە ژێرەوە لە سەر زەوی ژیان کارەساتە،... ئەگەرچی مرۆڤی وا پەیدا دەبن کە دەیانەوێ جێگای نەعوزوبیللا خوا بگرنەوە،...،... ئەگەرچی قەدەر لە رەگەزە شەیتانییەکەیشی بێت!\nلە کارەساتی ئەو دیو سنووری ساڵانی ساڵ لەمەوبەر، هیچ کارەساتێکی تری وەهای وەک ئەوەی ئیستای نایەتەوە یاد! حاجی هەست دەکا بۆ یەکەم جارە لە ژیانیدا خۆی بە تەواوی داوەتە دەست شەیتان. شەیتان بە نیگا ورد و پڕ لە زۆڵیەتییەکەی لێی رادەمێنێ،... بەو بزە رەشەوە کە دەروونی حاجی هەتا قووڵاییەکان شەقار شەقار دەکا. "ئای شەیتان،... ئای شەیتان!"


کوردئایتیگروپ و پرۆژەی بەکوردی کردن! | kurditgroup\nکوردئایتیگروپ و پرۆژەی بەکوردی کردن!\n[color=#555555]ماوەیەکە هاوڕیانی کوردئایتیگروپ و شارەزایانی بواری ئایتی ئەم ماڵپەڕە و میوانەکانی، کۆمەڵێک پرۆژەی بەکوردیکرنی زۆریان خستۆتە بواری جێبەجێکردنەوە [/color]نمونە [url=http://kurditgroup.org/node/13837][color=#808080]پڕۆژەی بەکوردیکردنی [/color]گووگڵ[/url]، [url=http://kurditgroup.org/node/13838]بەکوردیکردنی دروپاڵ[/url]، [url=http://kurditgroup.org/node/13909]بەکوردی کردنی نەخشەکێشی گوگڵ[/url]، [url=http://kurditgroup.org/p/%D9%BE%D8%B1%DB%86%DA%98%DB%95%DB%8C-%D8%A8%DB%95-%DA%A9%D9%88%D8%B1%D8%AF%DB%8C%DA%A9%D8%B1%D8%AF%D9%86%DB%8C-%D8%A6%D9%88%D8%A8%D9%88%D9%86%D8%AA%D9%88%D9%88]پرۆژەی بە کوردیکردنی ئوبونتوو[/url]، [url=http://kurditgroup.org/p/%D9%BE%DA%95%DB%86%DA%98%DB%95%DB%8C-%D9%88%DB%95%D8%B1%DA%AF%DB%8E%DA%95%D8%A7%D9%86%DB%8C-%D8%AA%D9%88%DB%8C%D8%AA%DB%95%D8%B1-twitter-%D8%A8%DB%86-%D8%B2%D9%85%D8%A7%D9%86%DB%8C-%DA%A9%D9%88%D8%B1%D8%AF%DB%8C]پڕۆژەی وەرگێڕانی تویتەر (Twitter) بۆ زمانی کوردی[/url] و دەیان پرۆژەی تر. کە بێگومان ئەمانە خۆبەخشانەو بێ هیچ بەرانبەرێک ئەنجام ئەدرێت. تەنها هەستی نەتەوایەتی و نیشتمان پەروەری ئەوانە وای لێکردون کە ئەو ئەرکە بخەنە سەرشانی خۆیان، لەکاتێکدا ئەبوایە حکومەتی هەرێم هاوکارمان بوایە بەڵام نەک هەر هاوکارمان نەبوە بەڵکو جارێک دەستخۆشیشی لەو خەڵکە دڵسۆزە نەکردوە!\nهەرچەندە پێشتر قسەمان لەسەر بابەتی بەکوردی کردن و وەرگێڕان کردوە، وە من ڕای خۆم لەسەرداوە بەڵام بەپێویستیم زانی ئەم بابەتە بنوسم چونکە بەڕای من ڕونکردنەوەیەک پێویستە بۆ ئەو کەس و لایەنانەی کە نەک هەر بەئەرک وماندوبونی ئەم بەڕێزانە نازانن بەڵکو خەڵکانێک لە بێئاگایی خۆیانەوە ئەیانەوێ ماندوبون و دڵسۆزی ئەو بەڕێزانە بەکەم دابنێن. لەکاتێکدا لەدنیای ئەمڕۆدا و لە هیچ شوێنێکی ئەم جیهانەدا خەڵک نەک بێ بەرامبەر کارناکات بەڵکو کارکرن لەبواری ئایتیدا کارێکی زۆر بەبەهایەو چرکە و خولەک پێوەرە بۆ کارکردن لەم بوارەدا. بۆیە ئەبێ زۆر بەویژدانەوە بڕوانینە خۆبەخشی و لەخۆبوردەیی ئەم کۆمەڵە خەڵکە و دەستخۆشیان لێبکەین.\nدیسان ئەڵێم کە دانانی ووشە و داتاشینی زاراوە بۆ زمانی کوردی لەبواری ئایتی دا کاری ئێمە و گروپەکەمان نیە، بەڵکو ئەوە کاری دەزگایەکی حکومی باوەڕپێکراوە کە پێک هاتبێ لەخەڵکانی ئەکادیمی و شارەزای بواری زمانەوانی و هاوکات بەسودوەرگرتن لە خەڵکی شارەزای بواری ئایتی بتوانن وەرگێڕان بۆ ووشە نوێکانی ئەم بوارە بکەن.\nکێشەی بەکوردیکردن لە ئێستادا لەوەدایە کە ئێمە نەک خاوەنی ستانداردێکی زمانی کوردی نین، بەڵکو لەسەر بەکارهێنانی کیبۆردێکی ستانداریش هێشتا نەگەشتوینەتە بڕیارێک! هەروەها نوسین بە فۆنتی یونیکۆدیش لەناو دامودەزگاکانی هەرێم و لەناو زۆرێک لەخەڵکی ئاسایدا پشتگوێ خراوە. کەواتە بە پشت بەستن بەم هۆکارانە من پێم وایە هێشتا زوە بۆ ئەوەی بەم قەبارەیە وەرگێڕان بۆ پرۆژە ئایتیەکان بکرێ.\nبەڵام لێرەدا مەبەست ئەوەنیە کە کاری ئەو بەڕێزانە بەکەم خوێندنەوەیان بۆ بکرێت. یاخود بەکوردی کردنی پرۆژەکان لەخۆمان بەدور بگرین. نەخێر بەکوردی کردنی هەموو نەرمەواڵاکان (سۆفتوێر) و ناوی رەقەکاڵاکان (هاردوێر) هەتا بگات بە ئۆپرەیتین سیستمەکانیش کاری پسپۆڕانی بواری ئایتی و شارەزایانی ئەو بوارەیە، بەمەرجێک ووشەی ئامادەو بناغەی ستانداردێکی زمانی کوردی لەبەردەستدا بێت.\nحکومەت و دامودەزگاکان هیچ ناکەن، زمانەکەیان دواخستووە نەک پێشخستووە! وە هیچ کەس لەم بوارە کاری نەکردووە، تا خەڵکی ئێرە دەستی ئەوانی بەستبێت! چونکە وەرگێڕانێک لەسەر پلاتفۆرمێکی وەکو launchpad بەو خەڵکە زمانزانەش ناکرێت، ساڵێک فێری بەکارهێنانی نابن!\nپاشان وەرگێڕان لە میللەتانی دنیاش لە ئایتیدا خەڵکی زمانزان نایکەن، دیارە ئاگاداری نیت بۆیە! وشەسازییەکان دەبێت لە فەرهەنگدا جێگیر بن و لەسەر ئەو بنەمایە وەربگێڕدرێت، ئێمەش فەرهەنگی زانستیمان هەیە زکورد، کەمالنامە، هەمبانە بۆرینە هەمووی خەڵکی پسپۆر و شارەزایی بواری زمان لە کوردستان گەواهییان بۆ داوە و چاپکراوە.\nبۆیە کارێکی باشە و پیرۆزە ئەوانەی دەیکەن و هەموو میللەتی دنیاش هەروایە، سەدان پڕۆگرامۆکە و سیستەم هەیە یەک کەس کردویەتی بە ئیمەیڵێکی یاهوو یان جیمەیڵەوە کراوە بە بنەڕەتیش بۆ میللەتی ١٢٠ ملیۆن کەسی!\nمن پێم باشە لەمەودوا هەر پڕۆژەیەکی وەرگێڕان کرا یان هەر پڕۆژەیەکی تری کوردئایتیگرووپ، ئێمەش بۆ خەندان و مەمدانی بنێرین و ئیتر خەڵکیش کەمێک بمان ناسێت.\nکاتی خۆی گەڕەکێک هەبوو لە هەولێر بەناوی "گێمەدێ". وابزانم هەموو کورد بەڕەچەڵەک خەڵکی ئەم گەڕەکەن. تا ئەم گەلەش سیاسەتی "گێمەدێ" لەگەڵ خۆی بەکاربێنێت، حالمان حالی سەگە.\nکاک هێمن کاری ئێمەیە کە پێناسە و ڕاڤەی ئەو زاراوانە بکەین و وشەشیان بۆ پێشنیار بکەین، زمانزان چی لە تەکنیک و قوڵایی تەکنۆلۆجیا دەزانێ. لە زکورد چەند ساڵ ئەو کارەمان کرد و پاشان زمانزان و ئەکادیمییەکانی کە باسیان دەکەیت لە زانکۆ و ئەکادیمیای کوردی تەماشایان کرد و پیاچوونەوە. هیوادارم کە ئەم تێکۆشانە بەردەوام بێت و چاوەڕوانی هیچ کەسێک نەکرێت. زۆرم بینیوە کۆششی خەڵکیان کردوە بە کاری خۆیان و کردویانە بەکتێبیش.\nمن تا ئێستاش باس لە ستاندادی زمانی کوردی ئەکەم بە زاراوە ئایتەکانیشەوە کە نیمانە. کاک ئاراس ئەگەر تۆ پێت وایە کە کێشەی زاراوەمان نیە چاوێک بگێرە هەر بەم سایتەی خۆماندا بزانە چ کارەساتێکە! ئەو هاردوێرە بێ زمانە جارێک پەپکە ڕەقەو جارێک ڕەقەکاڵا و جارێک ڕەقەواڵا ، هەر ئەوەماوە ببێت بە تۆپرڵە ڕقە. نازانم بۆ ئێمە نابێ وەک گەلانی دنیا باوەڕ بە ڕاستیەکان بهێنین و پاشان کاری بۆ بکەین. هەموو کەس وابڵێ کاک ئاراس نابێ تۆ ئاوا بێ خەم بیت. چونکە تۆ خۆت لە کوردستان بویت کیبۆردەکانیان جوانە یا فۆنتەکانیان؟ من ئێستاش باوەڕم وایە ئەبێ حکومەتی هەرێم بێتە سەرخەت. ئەگەر چاوەڕێی کەس نەکەین واتە حکومەتی هەرێم پاڵی لێبدەرەوە ئێمە خۆمان کارەکان ئەکەین!! ئەوە نیە کاک ئاراس ئەلێ: کاری ئێمەیە کە پێناسە و ڕاڤەی ئەو زاراوانە بکەین و وشەشیان بۆ پێشنیار بکەین.\nباشە ئەی کاری وەزارەتە ڕۆشنبیری و فەرهەنگیەکان چیە کەواتە؟\nلەمپەڕی ئەمریکاوە تا ئەوپەڕی ژاپۆن هەر ئینگلیزێک ببینی بە هاردوێر ئەڵێ Herdware ئەوەیە ستاندارد!!!!!\nکاک هێمن کەواتە وابێت،دەبێت کۆمپیوتەرەکانمان بگوژێنینەوە تا ئەو کاتەى حکومەت پێشنیارەکەى تۆ جێبەجێ دەکات!!! دەبێت تۆ سەرەتا پێشنیارى ئەوە بکەیت پڕۆژەى دیکتیۆ ڕابگریت لەبەر ئەوەى زۆر کەس پەشتى پێ دەبەستن بە پێی قسەکانى تۆیش بێت کورد ئایتى گروپ ـیش کارێکى دروست ناکات!!! لەگەڵ ئەوەى ز.کورد ( هیوادارم لە سەرەتاوە ئاگادارى فەرهەنگى ز.کورد بیت) چۆن کارەکەیان جێبەجێ کردووە!!؟ئەوەى ئەوان جێبەجێیان کردووە زۆر کەم کەس ئەتوانن کارە بکەن،\nکاتێک ئەم بابەتم بینى،وا هەستم کرد کورد ئایتى گروپ دەستخۆش لە هەندێک پڕۆژە دەکات،بەڵام بەداخەوە.\nتا بابەتێکى تر هەر شاد بن\nنەوەڵا کوژانەوەی چی کوژانەوە!\nجا کاک ئامانج من کەی باسی دیکتۆم کردوە دیکتۆ پرۆژەیەکی یەکجار جیاوازە، دیکتۆ دیکشنەری یە فەرهەنگە، فەرهەنگیش هەتا زۆر و جیاوزبێت باشترە. هەتا ووشەی زۆرترمان هەبێ لە فەرهەنگدا باشترە و سودی زیاترە. لەکاتێکدا دیکتو هەرکات زەمانێک ئەتوانرێ ووشەیەک هەڵەبی چاکی بکەیتەوە ئۆنلاین. بەڵام کاتێک سۆفتوێرێکی وەک ئوبونتو وەرگێڕدرا و ناوی بۆرنین ڕوم بو بەژوری سوتاندن و هەزاران کەس ئەو ئۆپرەیتینسیستمەیان داگرت و دوایی ویستمان بۆرنین روم بکەین بە مەنجەنیق، یتر تۆ ئەوکاتە ئەمە چۆن چاک ئەکەیتەوە؟\n8 / Dilan\nمن پێم وابێت لەناو هەموو نەتەوەکانی جیهاندا شتێک هەیە پێی ئەوترێت رێزمان، نووسینەوەی تەکنەلۆژیا و وەرگێڕانی لەسەر شێوەی رێزمان ئەبێت، قسەکردنی نوسەرێک لە تی ڤی یەوە ئەبێت بەشێوەیەکی رێزمانی قسە بکات بە هەمان شێوەش سیاسیەک یان رۆژنامە نووسێک یان مامۆستایەک لە هۆڵی خوێندندا ئیتر ئەم رێزمانە بۆ تێگەشتن تۆزێک گرانە بەس ئیتر هەموو جیهان وایە ئێمەش ئەبێت رێزمانمان جیابێت لەگەڵ قسەکردنمان، بەتایبەتی ئەم پرۆژەگەلانەی کە تائێستا (٣ کوچکە کردوویانە، ئای تی گروپ، چاوگ، زکورد)ئیشیان تیاکردووە, سەرکردەو دەسەڵاتدارەکانمان ٢٠ ساڵی تر خەبەریان ئەبێتەوە کە ئەم مرۆڤە دڵسۆزانە چی خزمەتێکیان کردووە.\nکاک هێمن کاتێک دەست دەکەیت بە وەڕگێران پێوییستیت بە فەرهەنگێک دەبێت،دەیکەواتە دیکتیۆ فەرهەنگە ئەتوانم بگەڕێم بە دواى وشە تێدا بەکاریبهێنم لە وەرگێرانەکەم،هەڵە بێت یان دروست!!!!!\nبۆ مەسەلەى وەرگێران لە ئوبونتو هەموو کەس ئەتوانێت وەڕگێران بکات،بۆ نموونە لەسەر وشەێک من شتێک دەنوسم دواتر دوو کەسى تر لەسەر هەمان وشە شتێکى تر دەنوسن ئەو کاتە وەرگێرانى دروست دیارى دەکرێت،پێداچوونەوەى بۆ دەکرێت کاتێک وەرگێران تەواو بوو ئەگەر هەڵە نەبم،حکومەت ئەتوانى ئەرکى پێداچوونەوە بکات!!تەکنیکى launchpad وایە :)\nوەکو ئەوەی خۆی مانا بنەڕەتییەکانی ئینگلیزی ماناکەی جوان بێت و کوردی یان زمانی تێکدرابێت!\nبەڕاستی نازانم باسی چی ئەکەی کاک هێمن؟؟!\nبورنینگ ڕووم، واتا ژووری سوتاندن بە کوردی. بۆ کەسێک کە ئنگلیز بێت یا ئینگلیزی بزانێت هەر وەکو ئەوە وایە بڵێ ژووری سوتاندن! بە لای تۆوە نامۆیە، ئەوە کێشەی تاکە نەک گەلێ. وە هەموو گەلانی دنیاش هەروان. بە ئینگلیزێک بڵێ کووکیزی براوسەرەکەت بسڕەوە، تاوێکی چاک پێدەکەنێ بە قسەکەت. چونکە لای ئەو کووکیز بەیانیان لەگەڵ تی و میڵک دەخورێت/دەخورێتەوە و گەڕۆک ئەوانەیە بە جانتایەکەوە لە دیزێرت و ماونتێنتانە ئەبراوسێنن و شەوان لە خێوەتێکدائەسلیپێنن.\nبەڵام بۆ زۆربەی خەڵک کە سەرە واوێک دەزانن شتێکی زۆر ئاساییە!\n11 / Kurdish EAgle\nهەمان بۆچوونی کاک سیام هەیە و تێناگەم کاک هێمن بۆ هەمیشە ئەم باسە دەورووژێنێ لە کاتێکدا خۆی دەیەیەکە لەناو ئایتییە و لە زۆربەمان شارەزاترە لە ڕەووشی زمانەکەمان لەگەڵ ئایتی.\nدەستخۆش کاک هێمن!\nکە منداڵێک لەدایک دەبێت هیچ زمانێک نازانێت دوای ئەوە بە پێی تیپەربوونی کات چەندان زمان و وشەی قورس فێردەبێت کەهەمو وشەکان لەسەرەتای فێربونیاندا نامۆن.\nئەم زمان و وڵات و نەتەوانە هەمووی دەستکردی خودی مرۆڤەکانن، بۆیە بەڕای من هیچ وشەیەک نامۆ نییە و بەڵام گرنگ ئەوەیە کامیان ئاسانتر و بێتە سەر زمان و واتادارتربێت، چونکە بەداخەوە هیجکام لە زانستەکە و وشەکانی تەکەنلۆجیای زانیاری ئامێرەکانیش بەرهەمی کورد نین.\nکاتێک باسی پسپۆڕانی زمانی کوردیش بکەین، پێم وایە پسپۆڕ لە کاک دیاکۆ کاک ئاراس و زۆر لەبرادەرانی تری خۆمان باشتر نییە لەبواری فەرهەنگی ئایتی ، هەروەکو زۆربەی برادەران ئاماژەیان پێکردووە، پسپۆڕی زمان چی پێ دەکرێت لەکاتێکدا شارازای لەبواری ئایتی نەبێت.\nلەکۆتاییدا منیش دەستخۆشی لەو هاوڕێیانە دەکەم، کە بێ بەرانبەر قۆڵیان لیهەڵماڵیوەو هیوادارم چاوەڕێی حکومەت نەکەن، چونکە حکومەتی هەرێم بەدەست دەیان کێشەی ترەوە دەناڵینێت.\n13 / Hemen_7\nئەم ڕستەیەیی کاکە کوردش ئەیج سەرنجی ڕاکێشام! تێناگەم کاک هێمن بۆ هەمیشە ئەم باسە دەورووژێن؟\nکەواتە کاک ئەیج با زۆر بەڕاشکاوی، پێش ئەوەی خەڵک پێمان بڵێن کە کاری کوردئایتیگروپ تەنها بوە بەوەرگێران ویستم چەند جارێک ئەم بابەتە بوروژێنم. ئاخر برام سەیکە یەک پرۆژەی کە کاری لەسەر ناکرێ بێجگە لە بەکوردی کردن. لەکاتێکدا پرۆژەی زۆر گرنگتر و پێویستر هەیە کاری لەسەر بکرێ. ئاوا بڕوات لەماوەیەکی کورتدا هەریەک لە ئێمە چەندان پرۆژەی بەکوردی کردنی بەرئەکەوێت و لایەنەکانی تر فەرامۆش ئەکرێ. بۆیە بەڕاستی ئەبێ ئەم وەرگێڕانە سنوری بۆ دابنرێ. هێشتا وەرگێڕانێک تەواو نەبوە وەرگێڕانێکی تر خۆی کردوە بەژوردا. لەکۆتایشدا تواناکان دابەش ئەبن بەسەر کارێکدا کە هەموو کەس پێی ئەوێرێ.\nهیوادارم کاک ئەیج و هاوڕێیانی تر لەمەبەستم گەشتبن.\n14 / Kurddata2006\nمن هەم لەگەڵ کاک هێمن هاوڕام و هەم هاوڕا نیم ، من لەگەڵ ئەوە نیم کاری وەرگێران و بە کوردی کردن کاری کورد ئایتی گروپ نیە ، بەڵام هاوڕاشم کە کاری سەرەکی نیە ، سەیرەکە لەوە دایە کە هەندێک لە هاوڕێیان چاوەروانی پارە دەست کەوتنیان هەیە لەم وەرگێڕانانە و زۆر جار لە ناو کۆمێنتەکان دەبینم دەنووسرێ کە چیتر بە خۆبەخشانە نایکەم ( ئەم قسەیەم دووبارەیە) ... بەڵام لە وەرگێران دا یەک سەنتی تێ دانیە .\nهاوڕێیانی ناو کورد ئایتی گروپ بە داخەوە من تا ئێستا نەمدیوە خولقێنەر بن ( جگە لە تەختە کلیلەکە کە ئەویش هەر مۆرکی کورد ئای تی گروپی پێوەیە دەنا کاری یەک دوو کەسە لێرە نەک کۆی بەڕێوەبەڕانی ) ... خولقاندنی بەرهەمی ئای تی بە دەیان بەرامبەر خێر و بێری چ لە ڕووی مادی و چ لە ڕووی مەعنەوی بۆ کورد زیاترە .\nبەڵام پرسیارێک روو بە کاک هێمن : کاک هێمن ئایا جەنابت وەک وروژێنەری ئەم باسە ، کام سکریپت و پڕۆگرامت بە کۆد کردووە و خولقاندووتە ؟ تۆ لە خۆتەوە دەست پێ بکە و ئەم جار بە کەسانی دەور و پشت بڵێ بەسە وەرگێڕان ئێوەش وەرن وەک من کۆدی خۆتان بنووسن.\nمن زۆر جار لە گەڕان بە ناو ئای تی کوردی دا تووڕە دەبم و لە ناچاری زۆر جار پەنا دەبەمە بەر پێکەنین بە وەزعەکە .... بەڵام هەندێک لە هاوڕێیانی باڵا دەستی ئەم گروپە لەگەڵ ڕێزم سەر ڕای ئەوەی خۆی با ئای تی زان فەرز دەکا بەڵام بە داخەوە کەمتر لەوەی وا دەیڵێ پێیەتی ( ئەگەر پێی بێ )\nزۆر ڕاستە کوردداتای بەڕێز،\nبەڵام هەمیشە پێویستی (حاجەت) شتەکان پێش دەخات. وەکو دەفەرمووی زۆربەی ڕەهای دەقی کوردی لێرە و لە ئەنتەرنێت جێگای پێکەنینە، کەواتە چۆن و چی پێشبخرێ؟ ئێرە وەکو مەکۆیەک بە درێژای ١٢ ساڵ جێگای خڕبوونەوەی کوردییە. ئێمە جارێ نە بازاڕی ئایتیمان هەیە لە وڵات نە ئایتی و سیستەم. ماڵپەڕیش ئیشی بەرهەمی پڕۆگرامۆکە و کۆدنوسین نییە. تابڵێن بە بەرهەمە!\nمەکۆ و ماڵپەڕە زەبەلاحەکانی جیهانی هەواڵیش، لە ئێمە باشترن، هەرچەندە هەمووی هەر ڕۆژانە هەواڵەکان دەگوازێتەوە وەکو ئێرە، بەڵام بەهۆی زۆری بەکارهێنەران و داهاتی خۆیان لە گۆڤار و بانگەشە، شیکەرەوە و وتارنوسی زانستی لە ئاستی باڵا بۆ ئەو ڕۆژە دەنوسن.\nئێمە وەکو کورد لە دواوەیەن، پێمان وایە بە کوردیکردنی پڕۆژەکان پێویستی ڕۆژە و خەمخواردن بۆ زمانێکی بنەڕەتیش یەکێکە لە پێیە گرنگەکان کە داهاتووی میللەتەکی لەسەر دەوەستێت.\nمەگەر ئەمانە خۆیان کار و پڕۆژەی گرنگ نەبن!؟\n16 / Hemen_7\nبەداخەوە ئێمەی کورد زۆرجار بێ بیرکردنەوە ئەنوسین یا قسە ئەکەین،. من حەزئەکەم بە هەموو بەڕێزانی ئەم مەکۆیە بڵێم من هەرگیز نەم گوتوە پرۆگرامەرم و خۆشم لەو بابەتە هەڵنەقرتاندوە.من وەک دەستەی بەڕێوەبەری ئەم سایتە و بەرپرسی پەیوەندیەکان کوردئایتیگروپ قسەئەکەم. تاچەند شارەزاییم هەیە لەئایتیدا و لە چ بوارێکدا ئەوە بەجێ ئەهێڵم بۆ ئەوکەسانەی کە لەنزیکەوە ئەمناسن. باشە ئێمە خۆمان باسی پسپۆڕی ناکیەین ناڵێین ئەبێ هەرکەس و لەبواری خۆیدا پسپۆڕ بێت. کەواتە بۆ ئەبێ ئەگەر کەسێک سکریپتێکی نەنوسیبێ ئیتر ئەوکەسە هیچی نەکردوە و هیچی پێ نەبێ؟\nدیسان ئەڵێمەوە من نەم ووتوە وەرگێڕان کاری ئێمە نیە (نەخێر بەکوردی کردنی هەموو نەرمەواڵاکان (سۆفتوێر) و ناوی رەقەکاڵاکان (هاردوێر) هەتا بگات بە ئۆپرەیتین سیستمەکانیش کاری پسپۆڕانی بواری ئایتی و شارەزایانی ئەو بوارەیە، بەمەرجێک ووشەی ئامادەو بناغەی ستانداردێکی زمانی کوردی لەبەردەستدا بێت.\nکەواتە من باس لە ستاندارد ئەکەم. کاک سیا باس لە کوکیز و گەڕۆک و شتی وا ئەکات. من نازانم کوکیز بە شیرەوە ئەخورێ یا نا؟ ئەوە بابەتێکە، بەڵام هەموو ئینگلیز پێی ئەڵێ کوکیز و تەنها ئەوەی پێ ئەڵێن و هیچی تر. ئەمەش واتە ستاندارد. جارێکی کەش تەماشای ئەو کارەساتەی بابەتاکانی بەکوردی کردن بکەنەوە بزانن هەرکەسەو خۆی ئاوز دانانێ بۆ ووشە ئایتیەکان؟ لەگەڵ ئەوەی کە زکورد و دیکتۆشمان هەیە. هیوادارم مەبەستەکەم ڕون بێت.\n17 / Kurddata2006\nمن نامەوێ کاری جەنابت بێ نەرخ کەم . نا هەرگیز ... بەڵام جەنابت زیاتر دەڵێی کە کورد ئای تی گروپ چی نەکات .. بۆ کۆمێنتێکیش نانوسی کە کورد ئای تی گروپ چی بکات بە ڕای جەنابت؟\nکاک کوردداتا@ بۆچوونەکەت دەربارەی پاشا گەردانی و بێ خاوەنی ئایتی کوردی، لەو بارەیەوە هەمومان هاوڕاین.\nباسی گرووپی کورد ئایتی گرووپ پولت کردووە، دیارە ئەگەر ئەم گرووپە بۆ پارە کاری بکردایە تەمەنی وەکو زۆربەی ئەو مەکۆ و یانەو فۆرمانە بوو کە فەوتان نەمان، ئەم گرووپە ئیتر ئەگەر شوێن دەستی دووکەس یازیاتر دیاربێت، خۆ لەهەموو دونیادا هەرووابووە ، فەیسبووکیش بیرۆکەی دوو هاوڕێ بوو، وڵاتای ئەلمانیا ٨٠ ملیۆنن، بەڵام نزیکەی دووملیۆن ئەو وڵاتە پێش دەخەن و بەرێوەی دەبەن، خەڵکی واشیان هەیە لەگەڵ ڕێمدا بۆ شوان و گاوەنەکانی خۆمان ئەوەندی ئەوانیش نازانن.\nبۆخۆت ئەزانی زۆربەی ئەندامانی ئەم گرووپە لەدەرەوەی وڵاتین و موچەی باشمان هەیە و چاومان لە دوو سەنتی حکومەتی هەرێم نییە، پێشم وانیە وەکو گرووپ تا ئێستا پولێک لەکەس وەرگیرابێت، بەڵام بۆ خۆت ئەزانی ژمارەیەک ئەندامی دڵسۆز و چالاک و گەنجمان هەن و خوێندکاری زانکۆ و پەیمانگاکان و دەیان خەونیان هەیە لەسەرو ئەرکەنانی خۆیانە و شەونوخونی دەکەن، ئەگەر حکومەتی هەرێم ، هاوکاریەکی ماددی یا مەعنەویان بکات، خۆ لەگیرفانی باوکیان نایدەن، ئەوان بەتەنیا شۆڕشیان نەکردووە زۆربەیان هاتونەتە سەر حازری، ئەوان لە سنوری ئێران نەهاتبونە ئەم دیو، هەر ئەم دڵسۆزانەو کەسەوکاریان بوون، ڕاپەڕین و ئەو کەرکوشیان ڕزگار کرد، کە ئێستا خەونی پێوەدەبینن.\nئەگەر بێینە سەر باسی ئاستی زانستی تاکەکان ئەوەش بە پێی هەلومەرج و ئارەزووی کەسەکانە، ئایتیش بواریکی فراوانی هەیە و ئایتی دۆستان هەر کەسەو ئارەزووی لەبوارێکە و مالپەرێکی وەکو کورد ئایتی گرووپیش ، گرووپیکی خۆبەخشە و هیچ مەرج و ئەرکی کەسی بەسەرەوە نییە تا پرۆژە یا کاروباری لەسەر فەرزبکات، ئێرە سەکۆیەکی ئازادەو ماڵی هەموو کوردێکە ئیتر بەبێ جیاوازی ئەوەی ئەمڕۆ کۆمپیوتەری کڕیوە و ئەوەشی ٢٠ ساڵە لەم بوارەدایە، مافەکانیان وەکو یەکن، دەرگاش کرایەوە بۆ هەموو بەرێزێک لێرە پێشنیار ، پرۆژە یا هەر بیرۆکەیەکی هەیە پێشکەش و خزمەتی گەلەکەی خۆی بکات، هەر ئەم هۆکارەشە، ئەگەر چی کوردئایتی چالاکیەکانیشی سست بێت، بەڵام تا ئێستا ماوە.\n19 / Kurddata2006\nکاک زەندی لە کۆمێنتەکەم تێنەگەیشتی جالەوانەیەا من نەمتوانیوە باشی بەیان کەم ،،، بۆیە من هاوڕام لەگەڵ جەنابت .. یەک تێبینم هەیە .. ئەوەی کە من دەڵێم پارە لە وەرگێڕان دا نیە و چاوەڕێی پارە لە وەرگێران مەکە ، ڕووی قسەکەم لەو کەسانە بوو کە چەندین جار بینیومە کە دەڵێن چیتر خۆبەخشانە کار ناکەین .\nنەک ئەوەی خۆ بەخشانە کار نەکردن باش نەبێت ، بەڵکوو زۆر باشە و هەموو کەس مافی خۆیەتی کە کارێک بە بەارمبەر بکا و بۆخۆشی بڕیار دەدا کە خۆبەخش بیکا یا نا.\nمن ڕووی ئەم قسەیەم لەگەڵ ئەم دەستەیە بوو کە دەڵێن بۆ نموونە فلانە پرۆگرام وەرناگێرم بە خۆبەخشانە ئیتر ، منیش وەڵامم ئەوەیە وەرگێڕان سەنتێکی تێدا نیە .\nئەگینا زەحمەت و هەڵسوڕانی کورد ئای تی گروپ حاشا هەڵنەگر و جێی ڕێزە.\nئاساییە برام ، بۆچوونەکەم تەنیا رووی لەتۆ نییە، بۆ ئەوەم بوو ئەوەی ئەو کۆمێنتەی سەرەوە بخوێنێتەوە، ئەم ڕاستیانەش بزانێت ، ئیمە لێرەدا بۆچوونەکانما ئەگەرچی جیاوازیش بن، بەڵام کار لە پەیوەندیەکانمان ناکات.\n21 / Sia\nشتەکان هیچ کێشەی نییە و ناوەکان و مانا لە فەرهەنگی گەلانی تریشدا یەک شت یەک ناوی نییە، بەڵکو پێشنیار و لێکچوونیش دەبێت.\nلە مەبەستی کاک هێمن تێگەیشتووم. بەڵام جیاوازی هەر ئایتی گرووپێک لەگەڵ کوردئایتیگرووپ، (کورد) ـە. بۆیەش گرنگیدان بە وەرگێڕان. منیش لەسەر ئەو ڕایەم هەندێک وشە پێویست ناکرێت بکرێنە کوردی و هەندێکییان زۆر پێویستە بکرێنە کوردی:\nپێویست ناکات: فایل ، کیبۆرد ، فۆرمات ، پرۆفایل و هتد\nپێویست دەکات: ڕید-ئۆنلی مێمۆری (هەست دەکەیت گرانە لەسەر زمان)\nburning rom بە کوردی ژووری سووتاندنە؟ مەگەر ROM یەکسان نییە بە Read-only Memory (ئەم ژووری سووتاندنە وابزانم تەنها لە کریمەتۆریەم لە کاتی سووتاندنی مردووان هەیە)\nکورد-داتا: " هاوڕێیانی ناو کورد ئایتی گروپ بە داخەوە من تا ئێستا ن.ەمدیوە خولقێنەر بن." باشترین وەڵام هی کاکە سیایە : "بەڵام هەمیشە پێویستی (حاجەت) شتەکان پێش دەخات."\nئێمەی کوردیش پێویستییەکانمان سادەن و هەر ئەوانەن. کێشەی خولقاندنمان نییە. کوردئایتیگرووپ لە پرۆسەی خولقاندنیشدا نییە. ئێمە لە پرۆسەی درووستکردنی وڵاتداین، ئێمە لە پرۆسەی درووستکردنەوەی زمانداین، ئێمە لە پرۆسەی خۆناساندن بە جیهانداین. کاتمان زۆرە و 12 ساڵی تریش لێرەین تا بە کوردی بخولقێنین.\nدەستخۆش کاک بەردەقانی، ئەزانی مرۆڤ چەند ئاسودە ئەبێت کاتێک هەست ئەکات کەسانێک هەن لەمەبەستیان تێئەگەن. کاک بەردەقانی، هاوڕێیان ئێستا پرسیارەکە لێرەدایە ئێمە چی بکەین؟ ئایا کارکردن بۆ ستانداردی کوردی گرنگە یا بەکوردی کردنی ئەو ووشانەی کە پێویست بە وەرگێڕان ناکەن؟ ئایا ستانداری زمانی کوردی بەم شێوەیە بەخەویش دێتە دی؟ ئێوە سەیر کەن بزانن لەو وەرگێڕانانەدا چەندان ووشە هەیە بەجیاواز بەکارهاتون. بۆنمونە لە دیکتۆدا بەشێوەیەک وەگگێڕدراوە لە ز- کوردا شێوەیەکی تر لە تویتەر و ئوبونتو و ....هتد جۆراوجۆر. ئابەم شێوەیە سەر لە بەکارهێنەر ئەشێوێ.\nبە کوردی و کورتی من پێم باشە پەیوەندی بە وەزارەتی ڕۆشنبیریەوە بکەین بۆ ئەوەی بەجدی بەرەوڕوی ئەم پرسە ببێتەوە. ئەگەرنا لەدوایدا چاکردنەوەی گران تەواو ئەبێ.\nبۆنمونە Graphic لە ز- کورد بە [url=http://www.zkurd.org/proje/ferhengdev.pl?penase=graphic]گرافیك، نیگارەیی[/url] وەرگێڕانی بۆ کراوە، بەڵام لە دیکتۆدا بە (هێڵکاریانە) وەرگێڕدراوە. ئێستا بەکارهێنەر ڕوو لەکامیان بکات؟\nباشە گریمان ز- کوردمان کرد بە سەرچاوە، ئایا ز- کورد هەموو ووشەو زاراوەکانی ئایتی لەخۆگرتوە؟ ئایا حکومەتی هەرێم بە فەرمی فەرهەنگی ز- کوردی ناساندوە.\nبۆیە ئەبێ بەجدی کار بۆ ئەم بابەتە بکرێ وە ستانداردی زمانی کوردی یەک بخرێ؟ کاتێکیش ستاندارد لەبەردەستا بوو ئەوکاتە وەرگێڕان هەرزۆر ئاسانە.\n24 / Kurddata2006\nلە سەر چۆنێتی وەرگێڕان هاوڕام ... کە زەروور و نازەروور هەیە ...\nبەڵام لە سەر خولقاندن ، کاکە ئەگەر چاوەرێ بین کورد بە پاناوە بەرهەمێکی ئای تی بە پێویست بزانێ و ئەو مێتۆدە بگرینە بەر بۆ خولقاندن ، ئەوە لەوانەیە ٢٠ ساڵ جارێک پێویستمان بە خولقاندنی شتێکی وا نەبێ ... بەڵام زۆر جار لای ئێمە شتە زەرورەکان هەست بە زەروورەتی ناکرێ لە لایەن خاڵکەوە بە گشتی ، بەڵام هەمان شت دەبینی لای وڵاتانی تر زەروورەتێکی حاشاهەڵنەگرە و ژیانیان بە لابردنی دەوەستێ .\nلە بیرمان نەچێ بەشێک لە ئەرکی ئای تی داهێنانێکی سەر لە بەر نوێیە کە پێشتر بە شێوەی غەیری ئای تیش بوونی نەبووە ،،بەڵام بەشە زۆرەکەی ئەم پیشەیە خێرا کردن و ئۆرگانیزە کردنی ئەم شتانەیە کە بێ ئای تیش بوونیان هەیە . بەڵام خۆتان دەزانن ئێستاش لە دایرەی رەگەزنامەی باری شارستانی سلێمان یا هەولێر و ... کارت هەبێ لە ناو سەدان کاونتەر دەگەرێن بۆ فایلەکەت بە وەرەقی کۆن و جەوهەر پرژاو دێننە دەرێ و بوونی ئای تی لەم کارەدا بە زەرووریش نازانن .. بەڵام چونکە هەست بە زەروورەتەکەی ناکەن نابێ ئاپگرەید بکرێ ؟\nبە ڕای ئێوە باش نیە کە ئەو شتانەی زەروورن و بە پاناوە لە ناو کۆمەڵگا دا هەست بە زەروورەتی ناکرێ بخولقێندرێ و چێ بکرێ و پاشان بیخەیتە ناو خەڵکەوە؟\n25 / Sia\nهەمان کێشە لە هەموو زمانەکانی دنیا هەیە و ئەمەش لەوەوە دێت کە زمانی تر ئاگادار نەبیت. ئیتر وەکو خەڕەک ناکرێ سەد نمونەی ئەڵمانی، فەرەنسی، دانیمارکی، ئینگلزی بنوسین.\nپڕۆگرامنووس و سیستەم هەیە بە پەنجەرەی دەڵێ ویندۆ، یەکێ تر بە پەپ ئەپ، یەکێک بە ڕێکخستنەکان دەڵێ Settings یەکێ تر Preferences یەکێ تر Properties. یەکێ بە زیاکراوە دەڵێ Patch یەکێ تر plugin یەکێ تر دەڵێ Extension.......دەیان و سەدانی تر.\nدیارە بۆیە نمونەیەکی وام لە ئینگلیزی هێناوە تا هەموو لا بزانن، ئەگینا زمانێک وەکو ئەڵمانی کە دایکی ئینگلزی و دانیمارکی و سویدی و ...هتد یە زۆر وردکردنەوەی تریان هەیە. وەرگێڕ ئەو شتە دەنوسی کە دەگونجێت بۆی لەو دەمەدا.\nدیکتۆ هەندێکی بەزەوقی نوسەر نوسراوە و زۆر وشە بە هەوەس وەرگێڕدراوە، هەمان شتیش زکورد. بەڵام پاکنووسی کۆتایی شتەکان ڕاست دەکاتەوە. ئەو وشانەی وەرگێڕاون وەکو بەردە دەڵێ ئێمە لە پرۆسەی دروستکردنداین نە جێگیربوون. کەی بڕیاڕە دوو کوێخاکەی هەولێر و سلێمانی ئایتی و زاراوەی نوێی زانستیان خستە بەر جێگیرکردن ئەو دەمە ئاسانترە.\nبژین و کاتێکی خۆش


۲۸ی رەشەمەی , ۱۳۹۵\tهەواڵ 0\nنیگه‌رانیی ڕێکخراوه نێوده‌وڵه‌تییه‌کان له ڕێژه‌ی زۆری ئێعدامه‌کان له ئێران\n۲۶ی رەشەمەی , ۱۳۹۵\tهەواڵ 0\nله ساڵی ڕابردووی زایینی‌دا هه‌رنه‌بێ ۵۳۰ که‌س له ئێران له‌دار دراون. ڕێکخراوی مافی مرۆڤی ئێران به بڵاوکردنه‌وه‌ی ڕاپۆرتی ساڵانه‌ی خۆی ئامارێکی ڕێژه‌یی له ئێعدامه‌کان له ئێرانی بڵاو کرده‌وه. به‌پێی ئه‌و ڕاپۆرته له ساڵی ڕابردووی زایینی‌دا هه‌رنه‌بێ ۵۳۰ که‌س له ئێران له‌دار دراون که له نێو ئه‌وان‌دا ۹ که‌سیان ژن بوون …\n۲۵ی رەشەمەی , ۱۳۹۵\tفیلم 0\nچوار زیندانیی کورد له ورمێ و کرماشان له دار دران\n۲۵ی رەشەمەی , ۱۳۹۵\tهەواڵ 0\nچوار زیندانیی دیکه‌ی کورد له گرتووخانه‌کانی کرماشان و ورمێ‌دا له‌دار دران. ده‌زگای قه‌زایی کۆماری ئیسلامیی ئێران ده‌ڵێ ئه‌و چوار که‌سه‌ی به تۆمه‌تی ڕاگرتن و کڕین و فرۆشتنی مادده‌ی هۆشبه‌ر له‌دار داوه، ئه‌وه‌ش له حاڵێک دایه که له مه‌جلیس پڕۆژه یاسایه‌ک بۆ ڕاگرتن و نه‌هێشتنی سزای ئێعدام بۆ تاوانه‌کانی پێوه‌ندیدار به …\n۲۴ی رەشەمەی , ۱۳۹۵\tهەواڵ 0\nدایکی چالاکێکی مەدەنی و مافی مرۆڤ لە کرماشان نیزیک بە مانگێکە مانگێکە دەسبەسەر کراوە و تا ئێستا چارەنووسی ناڕوونە. گەردە پوشەند، تەمەن ۵۸ ساڵ و دایکی ئیحسان فەتاحی ۲۴ ڕۆژە لەلایەن ئیدارەی ئیتلاعاتی کرماشانەوە دەسبەسەر کراوە و تا ئێستا چارەنووسی ناڕوونە. ئیحسان فەتاحی، ڕۆژنامەنووس و چالاکی بواری مافی مرۆڤ کە …\n۲۳ی رەشەمەی , ۱۳۹۵\tوتار 0\n۲۳ی رەشەمەی , ۱۳۹۵\tفیلم 0\nلە ئێران سەدی ٧٥ی زیندانیانی تاوانبارکراو بە”مو‌حاره‌به” كوردن\n۲۳ی رەشەمەی , ۱۳۹۵\tهەواڵ, وتار 0\nلە ئێران زۆررترین سزاکانی محاربە لە دژی کوردەکان دراون. له كۆی ١١٥٠ زیندانیی سیاسی له ئێران‌دا، زیاتر له ٥٠٠ كه‌سیان كوردن‌و سەدی ٧٥ زیندانیانی مه‌حكووم به سزای مو‌حاره‌به لە کوردەکان پێک هاتوون، هه‌روه‌ها سەدا ۹۵ ی ئێعدامە نهێنییەکان لەو ناوچانە بەڕێوەدەچێ کە شوێنی نیشتەجێ بوونی نەتەوەکانی غەیرە فارسن. دەزگای قەزایی …\n۲۲ی رەشەمەی , ۱۳۹۵\tهەواڵ 0\nزیندانیی سیاسیی کورد فه‌رهاد مه‌له‌کی بۆ به‌ندیخانه‌ی ناوه‌ندیی سنه ڕاگوێزرا. فەرهاد مەلەکی، هاووڵاتیی کوردی خەڵکی شاری سەقز کە ماوەیەک لەمەوبەر لە لایەن هێزەکانی سەر بە ئیدارەی ئیتلاعاتی شاری سەقز لە پۆلیس‌ڕای ئەو شارە دەستبەسەرکرابوو، بۆ گرتووخانەی ئیتلاعاتی شاری سنە گواسترایەوە. فەرهاد مەلەکی، خەڵکی شاری سەقز، رۆژی شەممە، ٢٦ رێبەندان، لە …\nکۆڵبه‌رێکی دیکه‌ی کورد له سه‌رده‌شت کوژرا\nله ناوچه‌ی سه‌رده‌شت ته‌قه له پۆلێک کۆڵبه‌ر کرا و یه‌ک له‌وان پێکرا و گیانی له ده‌ست دا. ئاکۆ قاسمی، خه‌ڵکی گوندی بێتووش قوربانیی ئه‌مجاره‌ی ته‌قه‌ی هێزه چه‌کداره‌کانی کۆماری ئیسلامی بۆ سه‌ر کاسبکارانی سه‌رسنوور بووه که به‌و هۆیه‌وه گیانی له ده‌ست داوه. به‌پێی ئاماری ناوه‌ندی مافی مرۆڤ بۆ ڕۆژهه‌ڵاتی کوردستان له …


پەڕاوی گونەی: فیلمی گەشتێک ڕووە و خۆر، پەروەردەیەکی مۆراڵیی بێتاوانێک » DidiMn\nسەرەتا / ڕەخنە/سینەما / پەڕاوی گونەی: فیلمی گەشتێک ڕووە و خۆر، پەروەردەیەکی مۆراڵیی بێتاوانێک\nدیدی من – نیویۆرک تایم، ئێڵڤز میتچێڵ\nگەشتێک ڕووە و خۆر، فیلمێکە پڕ لە ژیان. فیلمەکە لە ئیستانبووڵ وێنەی گیراوە و چیرۆکی مەمەد دەگێڕێتەوە (نەورۆز باز)، پیاوێک بە یەکێک لە سەرنجڕاکێشترین کار لە مێژووی فیلمی مۆدێرندا دەبینین. کاری مەمەد بریتییە لە دۆزینەوەی شوێنی لێچوون لە بۆریی ئاوەکانی ژێرزەویی شارەکەیدا. دەمێکی بۆریی بۆشی باریک لەسەر قیرتاوەکە دادەنێت و گوێ دەنێت بە لاکەی تریەوە، تاوەکو بتوانێت هەست بە لێچوون بکات لە بۆرییەکاندا. ئەو بۆرییەکە بۆ سەرنجڕاکێشانی خۆشەویستەکەشی، ئارزو (میزگین کاپازان) بەکار دەهێنێت، بۆ نموونە بە بەکارهێنانی بۆرییەکە، بە خۆشەویستەکەی دەڵێت شەمەندەفەرەکە چەندی ماوە بۆ گەیشتنی بەو شوێنەی تیایدا وەستاون. ئەو پارچە بۆرییە لە فیلمەکەدا هێمای میتافۆریی هەیە؛ ئەو شتانەشی هەستەکانی ناتوانن بیاندۆزنەوە، ئەو دەتوانێت لە ڕێگەی بۆرییەکەیەوە هەستیان پێ بکات: دەتوانێت گوێبیستی ئەو شتانەش بێت کە لە ژێرزەوی ڕوو دەدەن.\n[aesop_video align=”center” src=”youtube” id=”Xk5yOopcZ0c” caption=”ترەیلەری فیلمی گەشتێک ڕووە و خۆر” disable_for_mobile=”on” loop=”on” autoplay=”on” controls=”on” viewstart=”on” viewend=”on” revealfx=”off”]\nنووسەر و دەرهێنەر، یەشیم ئوستائۆغڵوو، بە زوویی ئەم ئامێرەمان لێ دوور دەخاتەوە. وێنەیەکە پشووت پێ دەبەخشێت، مەمەد و بۆرییەکەی: فیلمسازەکە زۆر شاعیریانە ئەم ئامێرە بەکار دەهێنێت، چونکە کاتێک دیار نامێنێت، بینەری فیلمەکە هەست دەکات بیری دەکات.\nمەمەد لەگەڵ بەرزان (نەزمی قیریخ) دەبنە هاوڕێ، کە بە عەرەبانەکەی لەسەر جادە موزیک دەفرۆشێت. بەرزان کوردە، باوکی لێی دراوە و فڕێندراوە. مەمەدیش بە هەمان شێوە لەبەر ڕەنگی پێستی ئازار دراوە، بۆیە هەست بەو ئازارە دەکات. بەرزان بەشێکە لە شۆڕشی کوردان لە تورکیا، هاوڕێیەتییەکەی لەگەڵ مەمەد پەروەردەیەکی باشی دەداتێ. سەرەتا لە ئەشکەنجەوە فێر دەبێت.\nپاش گەڕانی ئەو پاسەی مەمەد تیایدا سەرنشینە، تاوانبار دەکرێت. پیاوێک لە پاسەکە دابەزیوە و دەمانچەیەکی لەدوا جێ دەمێنێت، پۆلیسەکانیش پێیان وایە کە ئەوە چەکی مەمەدە. پاش ئەوەی ئەوان لە لێکۆڵینەوە دەبنەوە لەگەڵیدا، ڕوخساری مەمەد هەمووی برین دەبێت، ئەو وێنەیەی کاتێک ئەو لە تونێلێکەوە دەردەکەوێت، بە دوای خۆیدا بۆرییەکە ڕادەکێشێت، شتێکە لەبیر ناکرێت.\nسێبەری گراهام گرین باڵی بەسەر فیلمەکەدا کێشاوە، کە باس لە پەروەردەی مۆڕاڵیی بێتاوانێک دەکات.\nپاش ئەوەی مەمەد کارەکەی لەدەست دەدات، هاوژوورەکانی دەیکەنە سەر شەقامەکان.\nتەنها ئارزو لەگەڵیدا دەمێنێتەوە. دەخوازێت زیاتر لەبارەی کێشەکانی بەرزانەوە بزانێت.\nبەرزان دەڵێت: “بەخێوکەرەکەم دەیگوت ئەگەر خەونێکی ترسناکت بینی، خۆت هەڵبگێڕەوە.”\nمەمەدی پەشۆکاو وەڵامی دەداتەوە: “چۆن دەتوانیت خۆت هەڵبگێڕیتەوە کاتێک لە خەودایت؟”\nگەشتێک ڕووە و خۆر فیلمێکی درامییە سەبارەت بە خەونێکی ناخۆش، کاتێک بە ئاگایی دەیبینین.\nزانیاری دەرباری فیلمەکە:\nسیناریست و دەرهێنەر: یەشیم ئوستائۆغڵوو\nسینەماتۆگرافیست: جاکێک پێتریجکی\nمۆنتێر: نیکۆڵاس گاستەر\nموزیک: ڤلاتکۆ ستیڤانۆڤسکی\nبەڕێوەبەری هونەری: ناتالی یەریس\nکات: سەد و چوار خولکە\nبەرهەمهێنەر: بەهرۆ هاشیمیان\nA Journey to the Sun, PshtewanKamal, Yeshim Ustaoglu,


Saturday, 10.03.2020, 17:30\nنەهامەتی ئێمە ئەوەیە کە هەوڵنادەین خاوەنی داهێنانی خۆمان بین، خاوەنی بیرۆکەی خۆمان بین. لە هونەردا خاوەنی شکلێکی ڕەسەنی خۆمان بین، هەمیشە پەنا دەبەینە بەر خواوەنداکانی دەرەوەی سنوری خۆمان، بەڵکو بە توانای ئەوانەوە بتوانین توانایەک بدەین بەخۆمان، قەلافەتێک بە باڵامان، گرنگیەک بە بونمان، هەلئاوسانێک بە هزرمان. هۆکاری سەرەکی ئەم نەهامەتیەش باوەڕنەبونە بەخۆ، کە سەرچاوەی لە سیستەمی پەروەردە و خوێندنەوە وەرگرتوە، کە بەندە لەسەر مێتۆدی لەبەرکردنو وتنەوەی بەرنامەیەکی ئامادەکراو ڕستەوخۆ. هەربۆیەش موفتی پێنجوێنی هەمیشە هانی خەڵکی داوە بۆ پشتبەستن بەخۆ، بە داهێنانو بەرهەمهێنانی کەلوپەلی خۆماڵی و ناوخۆ، چونکە لێرەوە هزرێکی بیرکەرەوە و بڕیاردەر و ئازاد لە دایک دەبێتو دێتە گۆ.\nپەیکەری موفتی (چنار نزار 2020)\nبەڕێز چنار نزار پەیکەرێکی بۆ موفتی پێنجوێنی کردوە، لە یەکەم تێڕوانینماندا ئەوەی ڕاستەو خۆ باز ئەداتە ناو نیگامان، سەرنجمان ڕادەکێشیت، پاڵتۆیەکی درێژە لەبەری موفتیدا، لەگەڵ هەردو دەستی کە بە جۆرێکی تایبەت خستویەتیە سەر کتێبەکەی بەلا کەمەریدا. پرسیار لەخۆما دەکەین کە ئایا بۆچی ئەو پاڵتۆ درێژەی ک\nردۆتە بەری، لە کاتێکدا ئەو مۆدێلە نە مۆدێلی جلوبەرگی کوردیەو نە مۆدێلی موفتیش بوە ؟ بێگومان سەڵتە و کەوا نیە وەک ئەوەی باو بوە لەو سەردەمەدا، موفتیش هەرگیزسەڵتەو کەوای نەکردۆتە بەری. دەبینین پاڵتۆیەکی مۆدێرنە. وتمان پێ دەچێت هونەرمەند ویستبێتی لایەنی فکری مۆدێرنەی موفتیمان پیشان بدات بەو جۆرە جلوبەرگەوە، بەلام ئەوە ڕیی تێ ناچێت چونکە پاڵتۆیەک ناتوانێت گوزارشت لە ئەقڵیکی مۆدێرن بکات لە هزری ئێمەدا، پاشان سەیری کتێبەکەی دەکەین کە بەلای راستیدا، بە شیوەیەکی تایبەت دەستی داناوە لەسەری: سوێندی پێ ناخوات، یان وەک باوە نەیخستۆتە بن باڵیەوە. وەک دەمانچەیەک، وەک چەکێک هەڵواسراوە بە کەمەری لای راستیدا و هەردو دەستی لەسەری داناوە، بە چەکێکەوە بەرامبەر بە دوژن وەستاوە. پاش وردبونەوە تێ دەگەین کە ئەو پاڵتۆیە جلوبەرگی کاوبۆی فیلمە ئەمریکیەکانە، کە لە منداڵیدا پێمان دەوتن : فیلمی عەسابە. کەسایەتی عەسابەش بۆ ئێمە جۆرێک بو لە خواوەندی ئازا. كەواتە ئەوە موفتیە وەک عەسابەیەک بەرامبەر بە دوژمنانی ڕاوەستاوە، لەبری دەمانچە، موفتی بە کتێبەکەیەوە، وەک چەکێک بەرامبەر بە ناحەزانی وەستاوە .\nموفتی پێنجوێنی جگە لەوەی کە شاعێرێکی نیشتمان پەروەر بوە، له هەمان کاتا کەسێکی ڕەچە شکێنو چاو نەترس بوە لە هەڵسو کەوتیا، خەونی ئەو بەدیهێنانی کۆمەڵگەیەکی مۆدێرن بوە، بۆیە ئێمەش بۆمان هەیە ڕەچە شکێن بین لە دروستکردنی پەیەکەرێک بۆ ئەو بە ڕێزە.\nموفتی پێنجوێنی بە هۆنراوەکانی هێرشی کردۆتە سەر کاسانی ئایینی کۆنەپەرستی سەردەمەکەی و هانی خەڵکی داوە بۆ هەنگاو نان بەرە و زانستو ژیانی مۆدێرن، بەرگریەکی بێ هاوتای کردوە لە مافی مێینەو ئەم هەڵوێستانەشی تەنها بە هۆنراوە نەبوە، بەلکو لەژیانی ڕۆژانەشیدا پەیڕەوی کردوە : نەیویستوە بە کاری مەلایی بژێوی ژیانی دابین بکات، کچەکەی خستۆتە مەکتەب لەگەڵ کوڕاندا وەک تەنها کچی پێنجوێنو لەهەمان کاتا وەک کاسبکارێک لە دوکانەکەیدا، گوێی بەهەڕەشەو لۆمەی خەڵکی نەداوە، بۆیە خەڵکی بە مەلا بابی، مەلا ئەگر پەرست یان مەلا کافر ناویان برادوە، هەر بەو هۆیوشەوە ژیانی کەوتۆتە مەترسیەوە و ماڵو منداڵیشی بەردباران کراون لەلایەن کەسانی کۆنەپەرستەوە.\nموفتی عاجز مەبە کە پێت دەلێن بابی\nکەرە خۆیی و نەتوە و بابی\nکەسێک بەو جۆرە: چاونەترسانە، وەڵامی کەسانی کۆنەپەرستی دابێتەوە لە کاتێکدا ژیانی کەوتۆتە مەترسیەوە، کەواتە شایەنی پەیکەرێکی چاونەترسە، لەڕوی شکڵو گوزراشتەوە. هەر ئەم هەڵوێستەشە کە پاڵی بە هونەرمەندەوە ناوە لایەنی یاخی بونو ئازادی و جاونەترسی بخاتە هەوێنی کارەکەی .\nمۆدێلی پاڵتۆ درێژی کاوبۆکانی ئەمەریکا\nهونەرمەند ئازادە لە جۆری گوزارشت کردنی لە باسێک، سنور بونی نیە لە هونەردا، هونەرمەند دەتوانێت تەوا و بە پیچەوانەی بیرو هۆشی سەردەمەکەیەوە بروات، هەمو بەهاکان سەرە و نخون بکاتەوە بە بێ مەرجو بە پەیڕەوی کردنی یاسای خۆی، دەتوانێت رامان بچڵەکێنێت بە شکڵێکو باسێکی چاوەڕوان نەکراو، هونەری ڕەسەنیش هەمیشە وەهابوە : لە کاتێکدا خەڵکی بیریان بۆ جۆرێکی تر لە شکلو بە جۆرێکی تر گوازارشتیان لە هزریان کردوە، ئەو تەواو جیاواز لەوان بیری کردۆتەوە، ئەم جۆرە هەڵسوکەوتەش وەک چۆن موفتی توشی دەردەسەری کردوە، لە جیهانی مۆدێرنیشدا زۆر لە هونەرمەندان گاڵتەیان پێکراوە، لەسەرەتاوە زۆر لە خەڵکی دژ بە کارەکەیان وەساتونەتەوە.\nبەلام هونەریش زانستێکە، لۆژیکی تایبەتی خۆی هەیە، وەک هەمو زانستەکانی تر : کاتێک ئارشیتەکتێک نەخشەی خانویەک دەکات، دەبێت بە پێی زەویەکە بیکات، جوگرافیای زەویکە : ڕۆژ لە کوێوە هەڵدێت، ئاو و هەوای ناوچەکە، ژمارەی ئەندامانی خێزانەکە، جۆری خانوبەرەی دەوروبەری، ڕوبەری زەویەکە و پاشان هونەری بیناسازی سەردەمەکەی...تاد . ئێمە ناتوانین نەخشەیەک لە هزرماندا بسەپێنین بەسەر پارچە زەویەکدا کە نای ناسین. بۆیە کاتێک ئێمە پەیکەرێک بۆ موفتی دەکەین دەبێت بزانین موفتی کێیە، دەبێت پەیکەرێک بکەین کە گوزارشت لە ناخی موفتی بکات، گوزارشت لە هە ڵوێستو ڕێبازی ئەو بکات، ئیتر هونەرمەند ئازادە چۆن ئەوە ئەنجام ئەدات. تەنانەت کاتێک هونەرمەندانی بزوتنەوەی دادا یەکەم تابلۆیان بە قاچی کەرێکی هەڵکشاو لەبۆیە بەرهەم هێنا، بە پێی لۆژیکی کۆنسێپتی بزوتنەوەی دادابو، جەگە لەوەی کە کردنی پەیکەرێک بۆ کەسایەتیەک جیاوازە : کارە هونەریەکە پەیوەستە بە گوزارشتکردن لە کەسایەتیەکە، ئەویش موفتیە، بۆیە دەبێت پەیکەرەکە دژ بە ڕێبازی ئەو نەبێت. خۆ مەبەستمان لێرەدا ئەوە نیە کە هونەرمەند بە شانو باڵی موفتیدا هەڵبات، بۆ ئەمەش وەک باوە لە کوردوستان بیخاتە سەر پشتی شیرێک وەک چۆن شەرڤانیان خستە سەر پشتی شێر، یان بە دو باڵی فریشتەیەوە دەستی ببات بۆ ئاسمان ، وەک چۆن شەرڤانانیان چواند بە خواوەندی نایک، هەمو ئەمانەش لەبەر ئەوەیە کە هنەرمەندانی کوردوستان تەنها دەزانن گوزارشت لە لایەنی ئازایەتی کەسێک بکەن. نەخێر، دەتوانێت پەیکەرێکی ڕەخنەیش بێت لەو کەسایەتیە، بە ڵام لێرەدا مەبەستی هونەرمەند، ڕەخنە نیە لە موفتی، بەڵکو نیشاندانی بوێری و چاونەترسی موفتی بوە، وەک کەسێکی یاخی. بەڵام ئەفسوس چواندنی موفتی بە خواوەندی ڕینگۆ، هەڵەیەکی گەورەیە. خۆ ئاشکرایە کە هونەرمەند نەیویستوە بێ ڕیزی بە موفتی بکات، بەڵام ریزی لە هەڵوێستو کەسایەتی موفتی نەگرتوە.\nئەو جۆرە پاڵتۆیەی کراوەتە بەر موفتی، پالتۆی عەسابەکانی فیلمی هۆڵیودن، کە پێیان دەڵین فیلمی : ( Cowboy )، وشەی کاوبۆی پێک هاتوە لە دو وشە : ( مانگا + هەرزەکار )، ئەو کەسانە بون کە مەڕوماڵاتیان دەگویزایەوە لە شوێنێکەوە بۆ شوێنێکی تر پێش داهێنانی شەمەندەفەر،هەزارەها کیلۆمەتریان دەبڕی هەتا خواراوی ئەمەریکا. وەک شوانی لای خۆمان، زۆربەی ژیانیان لەگەڵ ئاژەڵاندا دەبردە سەر، دوای ماندو بونێکی زۆر، جارە جارە دەگەشتنە لادێیەک، بۆ کڕینی پێداویستیەکانیان، لەوێ دەکەوتنە رابواردنو خواردنەوە و زۆر جار شەرو تەنگژی بۆ ناوچەکە، بۆیە هەندێک جار بە کاسانی یاخی ناویان هاتوە. هەرچەندە ئەم کارە تایبەت نەبوە بە کەسانی پێست سپی، بەڵام ڕەمزی مرۆڤی پێست سپیە داگیرکەرەکانی ئەمەریکایە . ئەمەریکیەکان شوناسی خۆیان لە کەسایەتی کاوبۆدا دەبیننەوە : مرۆڤیکی ئازاد کە سنوری نیە و ئەمەریکای داگریکردوە، ئەمڕۆش ئەو کەسانەی دێنە سەرجادە بۆ بەرگری کردن لە ترەمپ، یان دژی پێست ڕەشەکان، هەندێکیان بە جلی کاوبۆوە دێن بۆ ئەوەی کە بڵین ئەگەر لە رابوردودا هندیە سورەکانیان کوشتوە، ئەمرۆش ئامادەن پێست ڕەشەکانیش بکوژن . لە فیلمەکانی هۆڵیودا وەها پیشانیان ئەدەن کە کەسانێک بون ئازاو بەجەرگو بەبێ چا ونەترسی ڕوبەروی دوژمن بونەتەوە، هەتا کۆتایی فلیمەکەش نەکوژراون. کاری ئەم کاوبۆیانە زۆر جار ئەوە بوە کە بگەڕین بەدوای کەسانی داواکراو لەلایەن قانونەوە، یان پلانی بڕینی بانقو دۆزینەوەی خەزێنەی شاراوە، هەرچۆنێک بێت بەسەرکەوتویی کارەکەیان بەڕێوە بردوە، ئێمەش لە ساڵی سینەماکاندا چەپڵەمان بۆ لێداون، ئەگەریش هەندێک جار چەندەها لە هندیە سورەکانیان کوشتبێت، بۆ ئێمەی مندال عەسابەکان وەک خواوەندێک وابون .\nڕیی تێ دەچو ئەگەر هونەرمەند ئەم کەسایەتیەی بچواندایە بە خولە پیزە، پاڵتۆکەی بکردایەتە شانی خولە پیزە وەک ڕینگۆ، کە دەشڵیم ئەم پاڵتۆیە بۆ خولەپیزە ڕێی تێ دەچو، مەبەستم بۆ ئەو هونەرمەندە بێ ددانانەیە کە هیچیان لەهەگبەدا نیە و نازانن چۆن گوزارشت لەباسێک بکەن، دەنا کەسایەتی ڕینگۆش کە بونی هەبوە لە مێژودا و بۆ خولەپیزەش ناشیت. ڕینگۆ کەسایەتیەکی مێژویی ئەمەریکا بوە 1850 1882، چەندەها سەرگوزشتەی لەسەر دەگێڕنەوە و چەندەها کەسی کوشتوە، چەند جارێک بەند کراوە ، بۆ دواجار بە بەسەرهاتێکی نەزانراو کوژراوە، بەرگری نە لە یەکسانی نە لە ئایدیایەکی پیرۆز کردوە .\nکاتێک هونەرمەند Bnsky، بۆ بەرگری کردن لە پەناهێندەکان، لەسەردیواری شاری کالاس لە فەرەنسا وێنەی Steve Jobs دەکات بە جانتایەکەوە لەسەر شانی وەک پەناهێندەیەک. لێرەدا مەسجەکە رونە، هونەرمەند نەگەڕاوە بەدوای خواوەندێک دور لە باسەکەی، وێنەی کەسێکی سەردەمەکەمانی بۆ کردوین کە هەمومان دەیناسینو وەک پەناهێندەیەک لە سوریاوە چوە بۆ ئەمەریکا، گەورەترین داهێنەری سەدەی بیستویەکە، هەمومان داهێنانەکەی ئەومان لە گیرفندایە. لێرەدا مشتو مری ناوێت، لەبەر ئەوەی کە هەمو کەسێک دەزانێت کە Steve Jobs کێیە. مەسجیکی راستەو خۆ و بەهێزە. تەواو چۆتە ناو هەقیقەتی باسەکەوە. کەسێکی نەخوێندەواریش لەو کارە هونەریە ڕاستەوخۆ تێ دەگاتو شکی تێدا نیە کە لێرەدا پلەیەکی بەرزی بە ڕۆڵی پەناهێندە داوە .\nکاری هونەرمەند Bnsky لەسەر دیواری شاری کاڵاس\nئەگەر ئێمە پەنا دەبەینە بەر زمانێکی سوریالیستی ( پاڵتۆ و کتێبەکە لەبری ئازایەتی و دەمانچە وەک دو کەرەسەی سوریالسیتی )بۆ گوزارشتکردن لە باسێک، هەتاوەکو ئەو زمانە یارمەتیمان بدات لە دەربڕینی باسەکەمان، سنورەکان بشکێنێت، بەشکو بتوانین باشتر گوزارشت لە بیرۆکە و هەستمان بکەین، ئەوا بە خۆڕایی ناتوانین عەگالێک بکەینە سەری ناپۆلیۆن، دەبێت هەرچۆنێک بێت پەیوەندیەکی دیالکتیکی هەبێت لە نێوان عەگال و ناپۆلیۆندا، لەکاتێکدا هیج پەیوەندیەک نادۆزینەوە لەنێوانیادا، دەبێت پێمان بڵییت ئەو عەگالە چی دەکات لەسەری ناپۆلیۆندا، چونکە هێج هەستێک نابزوێنێت لە هزرماندا، ئەگەر کەسایەتی ناپۆلیۆن بناسین، بۆیە ئەو پاڵتۆیە هەمان دەوری هەیە لەبەری موفتیدا بۆ کەسێک ئەگەر کەسایەتی موفتی بناسێت.\nخۆ ئەگەر ئەوەش پشتگوێ بخەین کە کەسایەتی کاوبۆی دژ بە ڕێبازی موفتیە، ئەگەر هونەرمەند ویستویەتی سەرە رۆیی بکات لە گوزارشتیدا هەتاوەکو رامانبچلەکێنێت، بە باسێکی شۆک، ئەوا بۆی هەیە، بەلام کاتێک ئێمە سەرەڕۆیی لە گوزارشتا دەکەین، دەبێت سەرەڕۆیش لە تەکنیکدا بکەین، بە پیشاندانی ئەو بیرۆکەیە بە شکڵێکی زەقو چاو نەترسو ڕاستەو خۆ وەک بیرۆکەکە، لەبەر ئەوەی کە چەمکی بیرۆکە و چەمکی تەکنیک بەستراونەتەوە بەیەکەوە، ئەمەش بە ئۆتۆماتیکی و بە خۆڕسکانە لە فکری هونەرمەندەوە دەردەچێت ئەگەر هونەرمەند خۆی دژ بەخۆی نەبێت لە هزریدا، واتە ئەو نەبۆتە یەکەیەکی فکری، نە بۆتە هونەرمەند، هەتاوەکو بەرهەمی تەکنیکی بتوانێت ئاوێنەی بیرۆکەکەی بێت، هەتاوەکو بەیەکەم تێروانینمان ئەو بیرۆکەیە ببینین کە هونەرمەند ویستویەتی، جێگەی داخە کە ئەو چاو نەترسیە نابینین لە پیشاندانی بیرۆکەکەدا، زۆر شەرمنە لە دەربڕینی بیرۆکەکەیدا، لەگەڵ ئەوەشدا بیرۆکەیەکی سادەو راستەخۆیە، هۆکاری ئەمەش ئەوەیە کە زاتی ئەوەی نە کردوە لە شکڵە کلاسیکیەکە لابدات. پێ دەجیت بەلایدا تێپەڕ بینو ئەو بیرۆکەیە نەبینین . هەروەها وەک زۆر لەپەیکەرەکانی کوردوستان، موفتی دەبینین وەک بتێک بە ستونی وەستاوە، دەستی لەسەر کتێبەکەی داناوە وەک چۆن ڕۆبۆتێک دەستی دەجوڵینێت، بەشەکانی تری بەدەنی دوای ئەو حەرەکەیە ناکەون، وەک ئەوەی کە دەستی بەشێکی جیا بێت لە لەکاتێکدا موفتی لە ئکسێۆندایە.\nپەنابردنە بەر خواوەندێکیش، چواندنی موفتی بە خواوەندێک، بە ستنەوەی بە کەسایەتیەکی ناسراو، شکڵێکی ناسراو، لە کاتێکدا پێویستمان پێی نەبو، جۆرێکە لە خۆ حەشاردان لە پشتیەوە وەک سەنگەرێك، وەک شوناسێک لەبەر ئەوەی کە داهێنانی شکڵیکی نوێ و سەربەخۆ پێوسیستی بە هزرێکی ئازادە و هونەرمەند دەخاتە جیهانێکی غەریبەوە کە لە ئاستیدا نیە بەرامبەری بوەستێتەوە.\nبۆ نمونە لەم کارە سوریالیستەی هونەرمەندی ئوسترالی Joel Rea ، بەبینی ئەو دیمەنە وشەو زمان بەس نین بۆ گوزارشتکردن لێی، هەمومان تێ دەگەینو نامان خاتە شکو پرسیارەوە کە ئایا مەبەستی هونەرمەند چی بێت، ناشتوانین بە تەنیشتیەوە تی پەڕین بە بێ ئەوەی لەمەبستی هونەرمەند تێبگەین.\nتابلۆی هیپەر سوریالیستی هونەرمەند Joel Rea\nلەگەڵ ئەوەشدا دەبینین کە ئەمتەلەکتوێلەکە، مرۆڤەکەی بە پێوە وەستاوە ، لەگەڵ دەریاکە دو جیهانی جیاوازن، بەلام پەیوەندیەکی ئێجگار بەهێزی دروستکردوە لە نیوانیاندا و ئێمەش ڕادەوەشێنێت .\nئەم هونەرمەدانەی کوردوستان خۆیان لە پاڵ سەنگەری ئەو وتەیەوە دەشارنەوە کە دەڵێن :\n-\tئەوە تیڕوانینی هونەرمەندە.\nئەم وتەیەش هێندە سواوە و کۆن بوە، بۆتە پەندی پێشینان. ئەم وتەیە وەک پەسپۆرتێک بەکار دەهێنن هەتاوەکو خۆیان ڕزگارکەن لەهەمو بەرپرسیاریەتیەک. خۆ ئەگەر ئەوە تیڕوانینی ئێوەیە ئێمەش بۆمان هەیە کە پێتان بڵیین : چی دەبینینو چیتان کردوە.\nموفتی پێنجوێنی دەڵیت :\nبەشاڵی خاکەکەم رازیمو دەیپۆشم هەتام ردن\nلە فاسۆنو گەبەردین تا ئەبەد سەڵتەو کەوا ناکەم\nئەگەر تۆ لەگەل موتیشدا هاوڕا نەبیت کاکی هونەرمەند، چۆن توانیت پاڵتۆیەکی ئەمەریکی بدەیت بە شانی موفتیدا ؟\nموفتی پێنجوێنی دەلیت :\nمەڵێن قەومی هەجیجی بێ تەمیزن\nوەیا بێ کارە و نابوتو حیزن\nلەگەڵ وەحشی ڕەفیقی جوتو ڕیزن\nلەبەر چاوی منا یەکسەر عەزیزن\nبە جارێ نێر و مێ ڕێک تێ ئەکۆشن\nلە ئیش و سنعەتا پڕ فکرو هۆشن\nنە ئەڵمانی نە جاپانی ئەناسن\nجەهەنەم چش کە کەم بەرگو لیباسن\nکاکی هونەرمەند، چۆن بە بیریا هات، موفتی بچوێنیت بە ڕینگۆ لە کاتێکدا تۆ خاوەنی شەرەڤانیت ؟\nکاتێک موفتی دەڵیت :\nشاڵی سپاتی شیرینی تورجان\nبادو بادکردی قۆڵی هەورامان\nچاکترن لە گشت فاسۆنی ئەڵمان\nچوانترن لە خامو فانازی چاپان\nکە واتە چۆن توانیت ئەو کارە نابەجێیە بکەیت کاکی هونەرمەند ؟\nئەم هونەرمەندانە بە ناوی فکری مۆدێرنەوە، فکری کۆنەپەرستیمان پی دەفرۆشنەوە، مۆدێرنە لە پاڵتۆیەکدا یان لەکەسایەتی ڕینگۆدا دەبیننەوە، لەبەر ئەوەی کە کۆنەپەرستیەکی شاراوە لە ناخیاندا، لە هزریاندا حوکمیان دەکات. لەوەلامی ئەمەدا کاک چنار دەڵێت: ( من هونەرمەندم، من ئازادم چی دەکەم، دەشزانم چیم کردوە ) .\nهونەرمەند تەنها توانینی داتاشینی شکڵیک نیە، هونەرمەند بەمانای کەسێک دێت کە خاوەنی شکڵو هزری خۆی بێت، خاوەنی زمانێکی خۆی بێت، پەنا نەباتە بەر خواوەندێکی بەسەرچو و سواو، هونەرمەند ئەو کەسەیە کە بتوانێت بە شکڵ گوزارشت لە باسێک بکات. ئازادیش بەمانای بەخەبەربونەوە دێت، بەخەبەربونەوە و ئاگامەندی بە خۆ و بە دەوروبەرەکەت. ناشزانیت چیت کردوە چونکە کەسایەتی ڕینگۆ و موفتی وەک لەسەرەوە بۆم باس کردیت دو جیهانی جیاوازن.\nهەرچەندە فکرەکە سادەیە و لە هۆنراوە و نوسیندا هەمیشە بەکار هاتوە : دەفتەر و قەلەم وەک چەکی زانست بەرامبەر بە کۆنەپەرستی . بەلام دەتوانین بەرگێکی مۆدێرن بکەین بە بیرۆکەیەکی کۆندا، ئەوەی لە ڕبوردودا وتراوە مەرج نیە ڕەواجی نەیبێت ئەمڕۆ، بۆ ئەوەی جارێکی تر بیهێنەوە، دەبێت بەرگێکی نوێ و مۆدێرنی بکەین بەبەریدا بە زمانی سەردەمەکەمان. کەرەسەکانمان قەلەمو زانست و موفتین بەرامبەر بە هێزی کۆنەپەرستی، ئیتر لەم کەرەسانەوە دەمان توانی سەدەھا کۆمپۆزیسیۆنی گرنگ بدەین بە دەستەوە، بە بێ ئەوەی کە بکەوینە هەڵەیەکی وا زەقەوە. بۆ نمونە، لەبری ئەو پاڵتۆیە دەیتوانی ڕیزێک قەڵەم وەک فیشەک هەڵواسێت بە بەدەنیەوە بە جلکی پیشمەرگەوە یان وەک شەرەڤانێک، چونکە کەسایەتی و خەباتی شەرەڤان زیاتر یەکتری دەگرنەوە لەگەڵ هەڵویستو کەسایەتی موفتی: هەردوکیان روبەروی هەمان هێزی کۆنەپەرستی بونەتەوە. ئیتر چ پێویستی بە خواوەندی ڕینگۆ دەکرد ؟\nلە بری کتێبەکەی با قەلەمێک وەک قازیفەیەکی بخساتەیەتە بن باڵی , یان موفتی لە سەنگەرێکدا بوایە، چواردەوری بە کتێب ، یاخود موفتی دەستی کیژۆڵەیەکی بگرتایە، قژی بەدەم باوە و بە قەلەمو کتێبەوە هەنگاویان بنایە بەرەو ئاسۆیەکی دور. ئەمانە نمونەی سادەو ساکارن لەسەر هەمان بیرۆکە، بیرۆکەکان هێندە زۆرن لە ژمارە نایەن، دەیتوانی بی چوێنێت بە شەرەڤانێک یان بە پێشمەرگەیەک وەک وتمان، ئیتر چ پیویستی دەکرد موفتی بی چوێنین بە خواوەندی ڕینگۆ ؟\nنازانین ئەم پەیکەرە لە کوێ دائەنرێت، پێ دەچیت لە زێدی موفتی خۆی بێت. گەنجانی پێنجوێن کە موفتی بۆتە شوناسی شارەکەیان، بۆتە موڵکی ئەوان، خۆیان دەزاننو ئازادن چ بڕیارێك ئەدەن، بەڵام ئەم پەیکەرە بە هیچ جۆرێک گوزارشت لە هزرو هەڵوێستی موفتی ناکات. دانانی لە شەقامێکی گشتیدا دەوری پەروەردە دەگێڕێت بۆ ئەم جیلە، ناتوانێت ببێتە نمونەیەکی جوانی مۆدیرنەو گوزارشت لە موفتی .\nخۆ ئەگەر خۆی لە ژیاندا بمایە ئاوا وەڵامی ئەدایەوە :\nموفتی عاجز مەبە کە دەتچوێنن بە ڕینگۆ\nنەزانە، بێ ئاگایە،\nدەنا مەبەستی بێ رێزیکردن نیە بە تۆ


کوردە هاواربە هانای ڕۆژئاواوە بچین!\nڕۆژئاوای کوردستان، بە چاوپۆشینی ئەمریکای ڕابەری ناتۆ، کەوتووەتە بەر هێرشی دەوڵەتێکی ناتۆ. ئامانجیشی، لە ڕەگوڕیشەوە هەڵکەندنی ئەزموونی دیموکراسیی بەشێکی کوردستانە... بەڵام بە هەموو کەموکورتییەکانییەوە و لەم تەمەنە کورتەدا، ئەم ئەزموونە باشترە لە نەبوونی دیموکراسی لە سووریا و، لەو دۆخە پڕ لە سەرکوتکردنەی ئازادی لە تورکیا و، لەو ئاڵۆزییەی وڵاتانی عەرەبی و، لە سەپاندنی عەقڵییەتی تایفەگەری و دیکتاتۆریەتی نەتەوەپەرەستیی ناوچەکەش.\nئەم دۆخەی ڕۆژئاوای کوردستان، سەراپا جیاوازە لەو دۆخەی لە سەد ساڵی ڕابردوودا، ڕاپەڕینەکانی بەشەکانی کوردستان دووچاری بوون.\nلە سەردەمی (سیڤەر-لۆزان)دا ڕاپەڕینەکانی باکوور و ڕۆژهەڵات و باشووری کوردستان، لە دوای جەنگی یەکەمی جیهانەوە، بۆ سەرەتای سییەکان، یەک لە دوای یەک لەناو بران. بەبێ ئەوەی زۆربەی ڕاپەڕینی بەشەکان بتوانن بە هانای بەشێکی دیکەوە بچن; لەو مێژووەدا، تەنها سمکۆی شکاک، خۆی و بەشێکی لەشکرەکەی هاتنە سلێمانی و ئامادە بوون بچنە ڕیزی سوپای کوردستانەوە، بەڵام شێخ، لەبەر سیاسەتی بەریتانیا و ئێرانی شا، بە ڕێزەوە بە ڕێی کردنەوە.\nدوای پانزە (١٥) ساڵ، لە کۆتایی جەنگی دووەمدا، کۆماری مەهاباد دادەمەزرێ و لە هەموو بەشەکانی کوردستانەوە، بە تایبەت لە باشوورەوە، بارزانییەکان و چەندین ئەفسەری ئازادیخواز، لقی (ژ.ک) بە بەرپرسیارێتیی برایم ئەحمەد و هەزاران کەس، پشتیوانیی کۆماریان کردووە و، بە تایبەتی هێزی بارزانییەکان بوونە بەشێکی کاریگەری سوپای کۆمار، بەڵام کاتێک ڕووخێنرا، بەداخەوە، کورد لە هیچ بەشێکدا هیچی پێ نەکرا. تەنها بارزانییەکان بە شەڕ خۆیان بۆ شۆرەوی دەرباز کرد; وەکوو تر، پێشەوا و هاوڕێکانی لە بری ئەوەی خۆیان دەرباز بکەن، سۆزی گەل بەسەریاندا زاڵ بوو، دڵیان نەهات مەهاباد بەجێ بهێڵن، بەڵام لەژێر فشاری ئەمریکا و بەریتانیا لە سێدارە دران.\nشۆڕشی ئەیلوول، دوای چواردە ساڵ، خیانەتی ٦ـی ئازاری ١٩٧٥ی جەزائیری دژ کرا، سەرەڕای ئەوەی جێگەی ئومێدی هەر چوار بەشەکەی کوردستان بوو، بەڵام کە ڕووخا، لە هەموو بەشەکانی کوردستان، هیچیان بۆ نەکرا و نەدەکرا!\nلە شۆڕشی نوێ و لە گەرمەی جەنگی ساردیشدا، ڕاگواستنی دێهات، دەرکردنی گوند، کیمیاباران و ئەنفال لە باشووردا سەپێنرا، هیچ بەشێکی کوردستان، سەرەڕای ئەوەی لە ڕۆژهەڵات و باکووردا شۆڕش هەبووە، هیچیان بۆ شۆڕش و لێقەوماوان پێ نەکرا. بەڵکوو حزبی سیاسیی وا هەبوو، لە بەشێکی تری کوردستان، کۆمەکی بێشووماری لە هەندەران بە ناوی هەڵەبجەوە کۆ کردەوە، هیچ ماڵە هەڵەبجەییەکیش سوودی لێ وەرنەگرت.\nدوای ڕاپەڕین، لە کۆڕەوەکەدا و پاشەکشەی عەسکەری، لەبەر بارودۆخی نالەباری ئەو کاتە، یەک پێشمەرگەی بەشەکانی دیکەی کوردستان، ئاشکرا هیچیان بۆ ڕاپەڕین نەکرد، بەڵام خەڵکی ڕۆژهەڵات و باکووری کوردستان، بێدرێخ بە هانای لێقەوماوانەوە چوون. ئەمە لە کاتێکدا ساڵی (١٩٨٢) هێزی یەکێتی بە پیر هێزەکانی ڕۆژهەڵاتەوە چوون و ساڵی (١٩٨٤)ـیش هێزی پارتی بە پیر هێزەکانی باکوورەوە چوون.\nئێستا، سەردەمی جیهانگرییە و لە باشووری کوردستاندا، حکوومەت هەیە. لە باکووردا، شۆڕش بەردەوامە. لە ڕۆژهەڵاتی کوردستاندا، دیموکراتەکان و کۆمەڵەکان، ٣٧ ساڵە، لە پێنج بارەگای باشوورن. ڕۆژئاوای کوردستان کە بە درێژایی مێژوو، خەباتی چەکداریی نەکردووە، لە دەیەی ڕابردوودا، دژی داعش ڕاپەڕیی، بە هەق شەڕڤانان، سەنگەری پێشەوەی بەرەنگاری و قوربانیدانن. لە (کۆبانی) سەریان بەرز کردین و لە (عەفرین) دوای قوربانییەکی زۆر سەر نەکەوتن.\nئێستا کە داعش، تا ڕادەیەکی زۆر لە ڕۆژئاوادا تێک شکێنراوە و زیندانییەکان پڕن لە دیلی داعش، تورکیا، چاوی شۆڤێنییەتی بەرایی نادات، ئەم سەرکەوتنە عەسکەرییە پەرە بسەنێ بۆ سەرکەوتنی سیاسی. بۆیە، پێش ئەوەی لە کۆنگرەی ژنێفدا، مافی کورد لە دەستووردا دەستەبەر بکرێت، یان کورد و حکوومەتی سووریا گفتوگۆی ڕێککەوتن بکەن، تورکیا، نەک ڕۆژئاوای کوردستان، بەڵکوو ناوچەکەشی شڵەژاندووە.\nچەند ڕۆژێکە شەڕ گەرمە، پرسیار ئەوەیە: لەم سەردەمەدا و لە سایەی ئازادییەکاندا، بەشەکانی کوردستان، ئەرکیانە چی بکەن؟ لە وەڵامدا دەڵێین:\nهەقە، هەموو لایەنە سیاسییەکان، لە هەر بەشێکدا کۆبوونەوەی بەرپرسانە بکەن و بە چاوپۆشین لەوەی ڕێبازی پەیەدەیان قبووڵە یان نا، هەڵوێستی هاوبەشیان بۆ پشتیوانیی سەنگەرەکانی بەرەنگاریی ڕۆژئاوا هەبێت.\nهەق وایە، بۆ کۆمەککردن، تەواوی توانای حزبی و، میللی و، ئابووری و ڕاگەیاندنی بۆ بخرێتە کار، بۆ بەهاناوەچوونی لێقەوماوانی ڕۆژئاوا و بۆ شەڕڤانانیش... بەهاناوەچوونی کۆبانیی گەمارۆدراو، شانازییەکی گەورەی نەتەوەیی بوو. ئێستا نەک کۆبانی، بەڵکوو هەموو ڕۆژئاوا کەوتووەتە بەر هێرشێکی فراوانی مەترسیداری چارەنووسساز. دەزانین بەبێ ئەمریکا، کاتی خۆی پێشمەرگە نەدەگەیشتە کۆبانی. ئێستا ئەمریکا، لەبەر تورکیا، هەمان کاری پێ ناکرێ. بەڵام...\nناکرێ، ئەم ئەزموونە جێئومێدەی ڕۆژئاوا، لەم سەردەمەی جیهانگیریدا، بە دەردی ڕاپەڕینی سمکۆ، شێخ مەحموود، بارزانییەکان، کۆماری مەهاباد و شۆڕشی ئەیلوول ببرێ و پاساو بهێنرێتەوە بۆ هەڵوێست وەرنەگرتن یان کۆمەک نەکردن. بۆ ڕابردوو، پاساو زۆرە، کە کورد بۆ لە کاتی تەنگانەدا، هیچی بۆ هاونەتەوەکەی لە کاتی شکستدا پێ نەکراوە. بەڵام لەم سەردەمەدا، پاساوهێنانەوە بۆ خۆدزینەوە، لە پشتیوانیکردنی ڕۆژئاوای کوردستان شەرمەزارییە. بۆیە، کوردە هاوار... هاوارە!


پەکەکە و کورد، ئازادی و سەرخوەبوون - دارکا مازی\nپەکەکە و کورد، ئازادی و سەرخوەبوون\nد دەما ئاخاتیێ دا ھەر ئاوایەکی ب سەرێ خوە ئاغایێ گوندێ خوە بوو کو وی ئان وان تو کەسێن دی د سەرخوە دا نەددیت.\nئەڤە حەتا سالا 1965ێ بەردەوام بوو. ژ بەر کو د وێ سالێ دا پەدەکە-ت ھاتە دامەزراندن. ب دامەزراندنا خوە وێ خواست پیچەکێ رەنگ و دەنگێن ئاغاتیێ کێم بکەت.\nب کێمکرنا وی دەنگی دێ دەنگێ وەلاتپارێزان ثێتر دیار بیت. ل گۆر من کارەکی باش ژی کرن. کارێن خوە ب دزی ڤە ئەنجام ددان، لێ ب ئەساسی ب رێڤە دبرن.\nپشتی دامەزراندنا خوە ژی ل گۆر قاوەت و ھێزا خوە هاریکاریا برایێن خوەیێن ل باشوورێ کوردستانێ کو شەرێ ئازادی و سەرخوەبوونا کوردستانێ ئەنجام ددا، دکر.\nپشتی دامەزراننا پەدەکە-ت ل باکورێ کوردستانێ روحیەتا وەلاتپارێزی، بەرخوەدانا ژ نوو دا ژ بۆنا ئازادی و سەرخوەبوونێ رۆژ ب رۆژ، گاڤ ب گاڤ پێشڤە دچوو.\nپشتی جیھان بوو دو قوتب، ئاھا چ بوو ژ وێ و پێدا مال ل کوردێن باکورێ کوردستانێ ژی خەراب بوو. قوتبێ سۆسیالیست و قوتبێ کاپیتالیست وەکو دو بوویەرێن گرنگ کەتنە ناڤا وەلاتپارێزێن کوردان یێن کو ل د باژێرێن مەزن یێن ترکان دا، د قۆتابخانێن مەزن ئانکو زانکۆیان دا دخواندن.\nب سایا برایێن مەیێن ل باژێرێن مەزن یێن ترکان دخواندن و پرانیا وان ژی د دەستپێکێ دا دووڤ قوتبێ چەپ ئانکو سۆسیالیستن ترکان. ھەر ب ھاتنا وان بۆ کوردستانێ وان ژی ئەو فکر د ناڤ گەنجێن کوردێن ل کوردستانێ دخواندن بەلاڤ دکرن.\nڤێ بەلاڤکرنێ وەکر کو ژ پەدەکە-ت چەند رێخستن دەرکەتن. ئەو ب خوە ژی پیچەکێ کێمھێز بوو. ئێدی سەرێ گەنجێن مە، جوانێن مە ب ئایدۆلۆژییا سۆسیالیزمێ شوشتن دا کو کورد ب تەنێ رێیا خوە، ئازادی و سەرخوەبوونا خوە د وێ دا ببینن.\nب سەختەکاریا چەپ ئانکو سۆسیالیستن ترکان، دیرۆکا کوردان ژ وان ھاتە ڤەشارتن کورد ب ئاوایەکی گەلەمپەری کرنە دوژمنێن ئەمەریکا و ئیسرایلێ دا کو رۆژەکێ ئەو وەلات هاریکاریا کوردان نەکەن، د دەستپێکێ دا وەھا ژی بوو.\nداگیرکەرێن مە ب ھێز و قاوەتن، خوەدی چەک و ئیمکانێن مەزن و گرانن، لەورا ژی ژ بۆنا کورد دیراکا خوە ناسنەکەن، هندەک جاران ب رێیا ئۆلی و هندەک جاران ژی ب رێیا ئایدۆلۆژیا سۆسیالیزمێ کورد ژ دیرۆکا وان دوور کرن.\nرەوشەنبیر و رێبەرێن وەلاتەکێ دەما دیرۆکا خوە نەزانین و ناس نەکربیت ئەو وەلات زوو ب زوو نکاریت ئازادی و سەرخوەبوونا خوە ژی ببینیت.\nئاھا نھا ئەڤە گەلەک ب زەلالی دهێتە دیتن کو ئەو پەکەکە یا ژ لایێ داگیرکەران و ل سەر ناڤێ کوردان ھاتیە دامەزراندن، ل دژی ھەمی ھێژایی و بەرژەوەندیا کوردانە. ژ بۆنا کورد تشتەکی ب دەست نەخن و سەرێ خەلکی تەڤلی ھەڤ بکەن، ب سروودا یەکیتیا گەلان و براتیا وان کورد ژ کوردبوونێ دوور خستنە و دوور تێخن.\nئەڤ رێخستنا ب دەستێ داگیرکەران ب ئاوایەکی ئایدۆلۆژیک ھاتیە دامەزراندن، ناھێلیت و ژ دەستێ وان بهێت، نەھێلیت کو کورد ببیتە خوەدیێ ئەردێ خوە و ناسنەمایە خوە.\nناھێلن و ژ دەستێ وان بهێت دێ بنە ئاستەنگ دا کو کورد ل باشوورێ کوردستانێ سەرخوەبوونا خوە رانەگھینن. کارێ وان یێ سەرەکی ل دژی بەرژەوەندیا گەلێ کوردە.\nنھا ب ھەر ئاوایی دهێتە دیتن و زانین کو ل باشوورێ کوردستانێ سەرخوەبوون ل بەر دەری یە. لێ داکو ئەو دەری ڤەبیت دڤێت کوردستان ئارام بیت، خوەدی دەستھلاتا خوە بیت، خوەدی جێش و ھێزا خوە بیت و دڤێت بکاریت سنۆرێن خوە ژی بپارێزیت.\nژ بۆ کو ئەڤە چەندە پێک نەهێت پەکەکە یا کو داگیرکەرێن ترک ئەو دامەزراندیە چ ژ دەستێ وان دهێت دکەن و دێ کەن ژی ھەتا کو ل گۆر داخوازا داگیرکەران سەرکەڤیت.\nباکورێ کوردستانێ بێ دەنگە، ژ بەر کو پەکەکێ ھەموو خەساندنە و بێ دەنگ کرنە کو پارتی و کەس نکارن و نەوێرن دەنگێ خوە دەرخن.\nھەگەر دەرخست ژی ژ لایەکێ دا پەکەکە ژ ئالیێ دی ژی دا دەولەت ب ھەڤرا کار دکەن دا کو وان بێدەنگ بێھێلن. نھا رەوش ئەڤەیە، لەورا باکورێ کوردستانێ نکارن و نەوێرن ل ھەمبەر کریار و بوویەرێن پەکەکێ یێن د بەرژەوەندیا داگیرکەران دا نە، دەنگێن خوە دەرخن.\nئەڤە دێ چاوا هێتە چارەسەرکرن؟\nل گۆر من چارەسەرکرنا وێ د سەرخوەبوونا کوردستانێ دایە. لۆما دڤێت ھەمی کورد نھا گرانیێ بدەنە باشوورێ کوردستانێ ب هاریکاریا وان ڤە رابن، دا کو وێرێ سەربخوە ببیت.\nچارەسەری و دەرمان نھا ب تەنێ ئەڤەیە. ل گۆر من حەتا ئەڤە نەبیت دێ پەکەکە ھەر خەرابیان بکەن دا کو ورێ نەگەهیتە سەرخوەبوونا خوە. ژ بەر کو سەرخوەبوونا باشوورێ کوردستانێ دبیتە قاوەت و رۆناھی ژ بۆ پارچێن دی ژی…